Imam satu panik rempuh imam dua

Seorang pesara guru Hatim Arshad, 78 tahun yang juga imam dua Surau Al Hidayah Taman Bukit Kajang, Kajang, meninggal dunia, setelah parah dilanggar kereta dipandu imam satu surau itu pagi semalam.

Seorang lagi jemaah surau berkenaan turut cedera dalam kejadian kira-kira jam 6.30 pagi selepas solat Subuh di perkarangan surau berkenaan.

Imam pertama dilaporkan tertekan pedal minyak dan melanggar Hatim yang ketika itu sedang berjalan dengan seorang lagi jemaah di perkarangan surau selepas menunaikan solat Subuh.

Ketua Jabatan Siasatan dan Penguatkuasaan Trafik Selangor, Superintendan Azman Shari’at berkata imam pertama berusia 76 tahun yang memandu Perodua Myvi mengundurkan keretanya dari lot parkir di perkarangan surau sehingga terlanggar sedikit bahagian belakang kenderaan lain.

“Bagaimanapun, imam berkenaan panik lalu menggerakkan kenderaan ke depan sehingga hilang kawalan dan melanggar dua mangsa yang juga pejalan kaki di perkarangan surau.

“Mangsa meninggal dunia di tempat kejadian dan seorang lagi jemaah dikenali Muhammad, 76, patah lutut kanan dan pergelangan kaki kiri sebelum dikejarkan ke hospital dengan ambulans,” katanya dalam kenyataan hari ini.

Menurutnya, kes disiasat mengikut Seksyen 41(1) Akta Pengangkutan Jalan 1987.

Sementara itu, Polis Daerah Kajang memaklumkan seorang lelaki berusia 39 tahun maut setelah jatuh dari buaian funfair di hadapan kawasan lapang berhampiran Aeon Jusco Cheras Selatan, semalam.

Timbalan Ketua Polis Daerah Kajang, Superintendan Mohd Nasir Drahman berkata dalam kejadian kira-kira jam 5 petang itu dua lelaki dilaporkan jatuh dari buaian berkenaan dan seorang daripadanya maut di tempat kejadian.

“Saksi telah memaklumkan bahawa terdapat satu lelaki dipercayai bangsa India berumur 39 tahun telah jatuh dari buaian permainan funfair dan disahkan meninggal dunia oleh pihak ambulans dari Hospital Kajang yang hadir di lokasi kejadian.

“Seorang lagi mangsa turut mengalami kecederaan dan telah dibawa ke hospital untuk rawatan lanjut,” katanya dalam satu kenyataan.

Menurutnya, pihak polis masih menyiasat kejadian ini untuk mengetahui punca sebenar kejadian berlaku sama ada terdapat kecuaian pada pihak pemilik funfair mahupun mangsa sendiri.

Setakat ini hasil siasatan awal mendapati tiada sebarang unsur jenayah berlaku dalam kejadian tersebut.


Undi percaya terhadap PM baharu perlu disegerakan, kata Ku Li

Undi percaya perlu disegerakan terhadap Perdana Menteri (PM) baharu Datuk Seri Ismail Sabri Yaakob sebaik sidang Parlimen bermula 6 September ini, gesa veteran UMNO Tengku Razaleigh Hamzah.

Ahli Parlimen Gua Musang itu berkata langkah tersebut perlu bagi memastikan keabsahan Ismail Sabri yang dilantik sebagai PM-9 baru-baru ini dan supaya tiada pihak yang berani menggugat kerajaan yang akan dibentuk nanti.

“Untuk memastikan keabsahan dan perdana menteri dapat ‘move on’ tanpa diganggu gugat oleh mana-mana pihak lagi selepas itu.

“Sebagaimana yang diarahkan oleh Yang di-Pertuan Agong dalam surat rasmi yang dikeluarkan oleh pihak Istana Negara sebelum perlantikan tersebut,” katanya dalam satu kenyataan, hari ini.

Tengku Razaleigh berbeza pendapat dengan Penyandang Kursi Institusi Raja-Raja Melayu Universiti Teknologi Mara (UiTM) Datuk Dr. Shamrahayu Ab. Aziz yang mengatakan undi percaya bukan untuk memberikan pengesahan kepada perkenan Agong.

“Susah hendak terima pandangan ini oleh sebab angkat sumpah jawatan perdana menteri, walaupun merupakan perkenan Agong untuk satu ketika.

“Sekiranya pengundian berlaku, percaya atau tidak percaya dua atau tiga minggu selepas angkat sumpah dalam keadaan di mana sokongan kepada perdana menteri dan kerajaan sudah berubah dan telah mengalami kekalahan, jelas sekali perdana menteri dan kabinet itu mesti berundur kerana sudah ditolak oleh Dewan Rakyat,” katanya lagi.

Istana Negara pada 18 Ogos dalam satu kenyataan menjelaskan Yang di-Pertuan Agong bertitah secara khusus bahawa selepas dilantik, PM baharu hendaklah secepat mungkin mengemukakan usul undi percaya di Dewan Rakyat untuk membuktikan dirinya mendapat kepercayaan majoriti ahli parlimen.

Pada Sabtu, Naib Presiden UMNO tersebut mengangkat sumpah sebagai PM-9 menggantikan Tan Sri Muhyiddin Yassin.

Muhyiddin melepaskan jawatan sebagai PM selepas hilang majoriti apabila 15 Ahli Parlimen (MP) UMNO termasuk Presidennya, Datuk Seri Ahmad Zahid Hamidi menarik sokongan terhadapnya.

Percaturan itu menyaksikan Ismail Sabri diangkat sebagai PM bagi memimpin kerajaan.


Hukuman ganti 11 kesalahan dihukum mati sudah dipersetujui

Kerajaan telah memuktamadkan keputusan dasar berhubung pelaksanaan hukuman gantian terhadap hukuman mati mandatori, kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

Beliau dalam satu kenyataan hari ini berkata keputusan itu dicapai dalam dua siri mesyuarat Jawatankuasa Teknikal Mengenai Cadangan Balas Hukuman Gantian Terhadap Hukuman Mati Mandatori yang dipengerusikannya pada pada 6 Sept lepas dan hari ini.

“Kerajaan secara dasarnya telah bersetuju dengan cadangan hukuman gantian bagi 11 kesalahan yang membawa hukuman mati mandatori, satu kesalahan di bawah seksyen 39B Akta Dadah Berbahaya 1952 [Akta 234] dan 22 kesalahan yang membawa hukuman mati tetapi dengan budi bicara mahkamah serta moratorium pelaksanaan hukuman mati bagi 1,337 banduan,” katanya.

Katanya susulan keputusan itu, satu Memorandum Jemaah Menteri akan dibawa ke mesyuarat Jemaah Menteri untuk pertimbangan dan kelulusan, sebelum pembentangan rang undang-undang (RUU) bagi pindaan akta-akta terlibat dilaksanakan dalam Mesyuarat Ketiga, Penggal Kelima, Parlimen Keempat Belas.

“Bacaan pertama bagi RUU itu dijangka pada 4 Oktober dan bacaan kedua pada 22 November, tertakluk kepada perubahan jadual dari semasa ke semasa,” katanya.

Wan Junaidi berkata kerajaan juga akan mengadakan sesi libat urus bersama wakil Ahli Dewan Rakyat dalam masa terdekat bagi membentangkan penetapan dasar berkaitan pelaksanaan hukuman gantian terhadap hukuman mati mandatori.

“Kerajaan sentiasa komited untuk memperjuangkan undang-undang yang lebih adil dan penuh belas kasihan dalam isu sebatan serta pelaksanaan hukuman mati,” katanya.


Kes berprofil tinggi juga disiasat SPRM, bukan bilis sahaja

Suruhanjaya Pencegahan Rasuah Malaysia (SPRM) akan mencari kaedah terbaik bagi membolehkan masyarakat tidak terlepas mengikuti perkembangan terkini sesuatu siasatan dan kes dikendalikan SPRM yang dibawa ke mahkamah.

Ketua Pesuruhjaya SPRM, Tan Sri Azam Baki, berkata langkah ini bagi mengikis persepsi masyarakat terhadap badan itu yang sering dikatakan menahan individu berstatus ‘ikan bilis’ atau golongan bawahan, sebaliknya golongan atasan atau disebut ‘jerung’ terlepas daripada sebarang tindakan, menurut laporan Bernama.

“Berapa banyak ikan bilis SPRM (kenakan tindakan) sekarang berbanding kes berprofil tinggi sebab ini adalah persepsi mereka, kadang-kadang mereka tertinggal dalam mengikuti laporan (kes SPRM) yang dilaporkan media.

“Setiap kes berprofil tinggi yang kami siasat saya rasa SPRM telah melaporkannya termasuklah pertuduhan…Ini tidak, mereka masih mengatakan (kami hanya siasat) ikan bilis.

“Saya pun tidak tahu adakah tangkapan kes Mitra, 1MDB (1Malaysia Develompent Berhad), SRC International, isu skandal kartel itu dikategori sebagai ikan bilis,” katanya.

Azam berkata, SPRM sentiasa melakukan sebaik mungkin untuk mengambil tindakan terhadap kes rasuah yang membabitkan ketirisan dalam negara sama ada dilakukan ‘ikan bilis’ atau ‘jerung’yang mendatangkan mudarat kepada rakyat dan negara.

“SPRM menjalankan tugas dengan membuat pengesanan, ada kes sebelum ini pegawai kanan kerajaan gred JUSA B kami tahan.

“Individu ini bukan ikan bilis, tetapi seorang yang berprofil tiinggi,” katanya.

Mengenai ada individu ditahan untuk siasatan namun dibebaskan, Azam berkata perkara itu berlaku disebabkan ada kes tertentu yang tidak dipersetujui Jabatan Peguam Negara.

“Tidak semua kes akan berakhir dengan pertuduhan dikenakan…kita kena terima fakta itu…kita kena hormati keputusan Peguam Negara,” katanya sambil menegaskan bahawa Jabatan Peguam Negara tidak pernah menghalang SPRM menjalankan atau meneruskan siasatan sesuatu kes.

Berhubung salah laku dalam kalangan anggota dan pegawai SPRM, Azam berkata suruhanjaya itu mempunyai jawatankuasa aduan dan tindakan tegas akan diambil terhadap mereka yang terlibat dalam rasuah atau salah laku.

“Kami ada jawatankuasa aduan, saya telah buktikan sebelum ini yang kami sendiri mendakwa mereka (anggota dan pegawai SPRM ada masalah tatatertib) di mahkamah jika ada salah laku.

“Saya tidak berkompromi sekiranya ada pegawai atau anggota saya terbabit salah laku.

“Kami tunjuk pada orang awam…tiada benda yang hendak saya sorokkan daripada masyarakat. Jika ada maklumat saya bagi jaminan bahawa kami akan terus menjalankan siasatan,” katanya.


Nak bangun negara madani apa, lantik TPM ada kes mahkamah: Sanusi

Konsep negara madani yang diperkenalkan kerajaan campuran Pakatan Harapan (PH)-Barisan Nasional (BN) dipertikai Datuk Seri Muhammad Sanusi Md Nor apabila seorang Timbalan Perdana Menteri (TPM) yang dilantik mempunyai kes mahkamah bertimbun dan sedang dibicarakan.

Menteri Besar Kedah itu mempersoalkan konsep negara madani yang dilancar Perdana Menteri (PM) Datuk Seri Anwar Ibrahim yang dilihat tidak selari apabila melantik seorang yang mempunyai kes mahkamah membabitkan penyelewengan dan pengubahan wang haram.

“Ketua kepala (Anwar) negara ini nak bangun negara madani , negara yang bertamadun… (tapi) lantik timbalan seorang yang mempunyai kes rasuah begitu banyak yang sedang meruntuhkan tamadun.

“Ni nak buat apa ni?” katanya semasa dalam satu ceramah di Kedah baru-baru ini.

Sanusi membidas kerajaan campuran dipimpin Anwar tidak serupa bikin dalam mentadbir kerajaan apabila tunduk kepada desakan politik untuk mengekalkan kuasa di Putrajaya.

“Hang cakap tak serupa bikin… Hang nak bina tamadun, syarah merata sana sini.

“Kelmarin depa duduk gelak naik kereta TPM tu ada pengiring empat lima orang… Ingat nak pergi pejabat, tapi pergi mahkamah rupanya,” katanya lagi.

Sanusi juga berkata Datuk Seri Ahmad Zahid Hamidi kini sedang berdepan puluhan pertuduhan dan sedang dibicarakan, tetapi disebabkan dilantik menjadi TPM menyebabkan menerima keistimewaan yang lebih tinggi daripada hakim di mahkamah.

“Peguam, pegawai mahkamah, polis semua tidak ada pengiring… tuan-tuan agak-agak dalam mahkamah tu siapa besar sekali?” ujarnya lagi.

Untuk rekod, Zahid dilantik sebagai TPM selepas menyokong Anwar sebagai PM Ke-10 dan membelakangi ketetapan partinya sendiri yang sebelum ini berpendirian ‘No Anwar, No Dap”.

Susulan itu, Anwar melantik Zahid yang dianggap anak muridnya sebagai TPM sebaik menjadi PM.


50 pesakit Covid-19 maut wad hospital terbakar

Sekurang-kurangnya 50 terbunuh dan puluhan lagi cedera setelah wad pengasingan Covid-19 di sebuah hospital di bandar Nasiriyah, di selatan Iraq, terbakar awal pagi ini.

Angka korban dijangka meningkat ketika pasukan pencari dan menyelamat dijalankan di hospital Covid-19 al-Hussain. Enam belas mangsa yang cedera dibawa keluar dari wad berkenaan.

“Kebanyakan mangsa meninggal akibat terbakar dan gerakan mencari masih diteruskan, kata jurucakap pihak berkuasa kesihatan tempatan, Haydar al-Zanili, sambil menegaskan kemungkinan masih ada mangsa yang terperangkap di dalam bangunan itu.

Siasatan awal polis tidak menolak kemungkinan tangki oksigen di dalam wad pengasingan Covid-19 itu meletup dan menyebabkan kebakaran, kata anggota polis di tempat kejadian.

“Api yang marak dengan cepat menyebabkan ramai pesakit Covid-19 terperangkap, manakala pasukan penyelamat pula sukar untuk mendekati mereka,” kata pekerja kesihatan.

Awal pagi Isnin, kebakaran kecil dilaporkan berlaku di Kementerian Kesihatan Iraq di Baghdad, tetapi tiada kemalangan jiwa dilaporkan.

Kebakaran di Hospital al-Hussain itu adalah yang kedua membabitkan kemalangan jiwa tahun ini.

April lalu, kebakaran turut berlaku di sebuah hospital Covid-19 di Baghdad menyebabkan 82 terbunuh dan 110 lagi cedera, dicetuskan oleh letupan tangki oksigen yang tidak disimpan dengan baik. – Agensi


Jangkitan di Selangor naik semula, lapan kluster baharu dikesan

Jangkitan Covid-19 di Selangor dalam tempoh 24 jam sehingga 12 tengah hari tadi meningkat semula berbanding semalam, menurut laporan dikeluarkan Jabatan Kesihatan Negeri, hari ini.

Dalam tempoh itu, Selangor merekodkan 1,503 jangkitan baharu berbanding 1,479 kes semalam, menjadikan kumulatif positif sebanyak 748,775, dengan 720,508 pesakit disahkan sembuh.

Sehingga semalam, negeri itu mencatat 18,558 kes aktif dengan 16,180 pesakit menjalani kuarantin di rumah; 1,265 ditempatkan di PKRC; 1,032 dimasukkan ke hospital; dan 81 dirawat di hospital, termasuk 52 yang memerlukan alat bantuan pernafasan. Selangor juga mencatat 9,758 kes kematian.

Tiga lagi negeri turut merekodkan peningkatan kes hari ini, manakala jangkitan di 12 lagi negeri dan Wilayah Persekutuan menunjukkan penurunan.

Dalam tempoh 24 jam itu, Kedah mencatat peningkatan daripada 428 kes semalam, kepada 459 kes hari ini; diikuti Negeri Sembilan (204 kes baharu, 159 kes semalam); dan Perlis (33 kes baharu, 30 semalam).

Sementara itu, Ketua Pengarah Kesihatan Tan Sri Dr Noor Hisham Abdullah berkata, lapan lagi kluster baharu dikesan dalam tempoh 24 jam sehingga 12 tengah hari tadi, menjadikan keseluruhannya 5,928 kluster, dengan 5,694 telah ditamatkan dan 234 lagi masih aktif.

Beliau juga memaklumkan seramai 5,352 pesakit disahkan sembuh hari ini menjadikan kumulatif sebanyak 2,522,045 pesakit pulih, berbanding 2,619,577 kes positif.

“Daripada 5,097 kes harian yang dilaporkan pada hari ini, 84 kes atau 1.6 peratus adalah kategori 3, 4, dan 5; dan 5,013 kes (98.4 peratus) lagi adalah terdiri daripada kategori 1 dan 2,” katanya.

Daripada kes baharu hari ini, 5,080 kes yang turut membabitkan 204 rakyat asing adalah penularan tempatan, manakala 17 lagi adalah kes import, termasuk tiga rakyat asing.

Sehingga hari ini, seramai 510 pesakit Covid-19 dirawat di ICU dengan 258 daripadanya memerlukan alat bantuan pernafasan.

Keseluruhannya sehingga semalam, 54,020 pesakit menjalani kuarantin di rumah di seluruh negara; 7,474 ditempatkan di PKRC; dan 5,534 pesakit dimasukkan ke hospital.


Hakim tegur komen media sosial anak Zahid berhubung kes bapanya

Mahkamah Tinggi menegur anak Datuk Seri Ahmad Zahid Hamidi, Datuk Nurulhidayah berhubung komen dalam media sosial berhubung perbicaraan kes bapanya yang sedang berjalan ketika ini.

Hakim Datuk Collin Lawrence Sequerah memberi amaran tersebut selepas Timbalan Pendakwaraya, Datuk Raja Rozela Raja Toran memaklumkan anak perempuan Presiden UMNO itu mengeluarkan satu kenyataan di akaun Instagram miliknya berhubung kes mahkamah tersebut.

“Mahkamah akan mengeluarkan peringatan kerana tindakan ini bersifat subjudis. Komen seperti itu tidak boleh dibuat semasa kes itu sedang berjalan,” katanya di Mahkamah Tinggi hari ini.

Terdahulu, Raja Rozela berkata pihak pendakwaan percaya Nurulhidayah mengeluarkan kenyataan berhubung isu imuniti semalam dalam akaun Instagramnya, ‘nurul.zahid’.

“Kami percaya penulisnya adalah anak perempuan Zahid. Komen tersebut tidak berasas dan prejudis. Ia tidak adil kepada pendakwaan kerana kes masih berjalan.

“Saya bukan mahu memulakan dengan memperlekehkan prosiding tetapi ia adalah mencukupi untuk memaklumkan kepada orang ramai untuk tidak mengulas mengenai prosiding,” katanya kepada mahkamah.

Susulan itu, peguam Hamidi Mohd Noh yang mewakili Zahid tampil memohon maaf kepada mahkamah, selain akan meminta Nurulhidayah memadam kenyataan yang dibuatnya.

Terbaharu, Nurulhidayah dalam kemas kini di Instagram nurul.zahid turut membuat permohonan maaf kepada mahkamah susulan kenyataan imuniti membabitkan kes perbicaraan bapanya, yang dimuat naik pada Selasa.

“Ia tidak akan berlaku lagi. Selamat maju jaya kepada kedua-dua pihak pendakwaan dan pembelaan,” tulisnya dalam kemas kini tersebut, hari ini.

Semakan di laman Instagram juga mendapati Nurulhidayah telah memadam kemas kini tersebut sejurus selepas teguran tersebut.

Kenyataan itu dipercayai menyusul selepas peguam Hisyam Teh Poh Teik memberitahu Mahkamah Tinggi pada Selasa bahawa Ahli Parlimen Bagan Datuk itu sepatutnya diberi imuniti daripada didakwa kerana semua maklumat mengenai transaksi berkaitan Yayasan Akalbudi yang dikendalikan keluarganya didedahkan oleh Zahid.

Hisyam berkata tertuduh menuntut imuniti daripada pendakwaan mengikut Seksyen 30 (7) Akta Suruhanjaya Pencegahan Rasuah Malaysia (SPRM).

Pihak pembelaan hari ini menyambung hujah pembelaan melibatkan perbicaraan Zahid, 68 tahun, yang menghadapi 47 tuduhan iaitu 12 membabitkan pecah amanah (CBT), lapan pertuduhan rasuah dan 27 atas dakwaan pengubahan wang haram membabitkan puluhan juta ringgit milik Yayasan Akalbudi.


Khairy nasihat warga emas ambil dos penggalak kedua

Warga emas dan individu yang menghidap penyakit kronik sekali lagi diingatkan untuk mengambil suntikan penggalak Covid-19 kedua mereka kerana potensi gelombang baharu jangkitan Covid-19 mungkin muncul lebih cepat daripada yang diramalkan.

Menteri Kesihatan Khairy Jamaluddin berkata ini berdasarkan jumlah kes yang dilaporkan sejak kebelakangan ini di sini dan di seberang Tambak Johor.

“Sejak dua hingga tiga hari lalu kita telah melaporkan lebih 2,000 kes sehari berbanding 1,000 dan 2,000 sebelum ini.

“Semalam, kita mempunyai 2,796 kes dengan dua kluster baharu dilaporkan di institusi pengajian tinggi.

“Jadi jika kita tidak berhati-hati, kes akan terus meningkat dalam beberapa minggu akan datang,” katanya, semalam.

Pada Selasa, Khairy berkata kes Covid-19 akan turun naik dan potensi gelombang baharu jangkitan mungkin muncul dalam beberapa bulan akan datang, walaupun keadaan semasa terkawal.

Mengulas lanjut Khairy berkata suntikan penggalak kedua lebih kepada langkah pencegahan supaya bersedia dan bukan untuk menakutkan sesiapa, sebaliknya negara lain juga pernah menghadapi situasi sama.

Menurutnya apa yang penting ialah gelombang baharu itu tidak begitu menular dan jumlah kematian serta kemasukan ke unit rawatan rapi kekal rendah.

Beliau berkata semua negeri kecuali Selangor, Johor, Kedah dan Terengganu telah melaporkan peningkatan jumlah kes berbanding hari sebelumnya manakala dua kluster pengajian tinggi baharu turut dilaporkan.

“Saya juga berharap mereka yang berumur 60 tahun ke atas dan mereka yang menghidap penyakit kronik akan mengambil suntikan penggalak kedua kerana ini adalah cara terbaik untuk memastikan mereka selamat,” katanya.

Sehingga semalam, 16,134,760 atau 68.6 peratus individu dewasa berumur 18 tahun dan ke atas telah mengambil suntikan penggalak. Namun tiada pecahan diberikan mengenai jumlah dos penggalak kedua yang diberikan.

Sejak Program Imunisasi Covid-19 Kebangsaan (PICK) dilancarkan 24 Februari tahun lalu, lebih 71.18 juta dos vaksin Covid-19 telah diberikan kepada populasi Malaysia, termasuk 62,215,559 kepada individu dewasa, remaja (12 hingga 17 tahun – 5,909,992 dos); dan kanak-kanak (lima hingga di bawah 12 tahun – 3,058,408 dos).

Seramai 1,317,004 atau 37.1 peratus kanak-kanak telah melengkapkan dua dos suntikan, termasuk 7,056 yang menerimanya semalam, manakala sebanyak 49.1 peratus atau 1,741,404 lagi kanak-kanak menerima dos pertama.


Selepas meterai MOU dengan PH, UMNO semakin berkeyakinan dan berkuasa

Perjanjian Memorandum Persefahaman (MOU) yang dimeterai dengan blok pembangkang, Pakatan Harapan (PH) memberi satu keyakinan baharu kepada UMNO dan berani menunjukkan kekuasaan selaku parti dominan dalam kerajaan.

Sokongan PH kepada kerajaan yang diterajui Perdana Menteri (PM) dari UMNO, Datuk Seri Ismail Sabri Yaakob secara tidak langsung memberi kuasa kepada mereka untuk bertindak sesuka hati tanpa rasa tergugat kerana dukungan tersebut.

PH kini juga semakin selesa bekerjasama dengan UMNO yang dilihat sebagai teman baharu yang boleh dibawa ke meja rundingan, malah Ketua Pembangkang Datuk Seri Anwar Ibrahim juga sudah diberikan pengiiktirafan setara dengan Menteri Kabinet sekarang.

Lebih menghairankan, Anwar sebelum ini seperti harimau lapar mengkritik kerajaan kini sudah menjadi kucing belaan UMNO yang semakin manja dibelai dan tidak ada lagi kritikan yang padu dan bernas dicadangkan oleh Presiden PKR itu lagi.

Mungkin Anwar masih mempercayai anak muridnya yang juga Presiden UMNO, Datuk Seri Ahmad Zahid Hamidi akan meneruskan agenda ‘jajaran baharu’ yang diar-uarkan sebelum ini tetapi tertangguh selepas disailang Ismail Sabri.

Lebih penting lagi, Zahid akan kekal menjadi Presiden UMNO sekurang-kurang sehingga hujung tahun depan selepas pemilihan parti ditangguhkan. Lebih lama lagi Zahid menjadi Presiden, lebih mudah Anwar memberi tunjuk ajar kepada anak muridnya itu.

Tidak ada pilihan lain selain mengekalkan Zahid sebagai Presiden jika UMNO mahu menang besar dalam pilihan raya umum (PRU) nanti, gandingan cikgu dan anak murid tersebut bakal mengegarkan arena politik negara.

Sebenarnya, peluang UMNO lebih cerah untuk menang besar dalam PRU jika Zahid kekal mengemudi parti tersebut kerana kehebatannya menjatuhkan Tan Sri Muhyiddin Yassin pasti didambakan oleh akar umbi bagi memperoleh kemenangan besar nanti.

Peluang untuk menyingkirkan Zahid sebagai Presiden tertutup rapat apabila Jabatan Pendaftar Pertubuhan (ROS) sudah mengesahkan keputusan penangguhan pemilihan parti itu selama 18 bulan bermula 30 Jun 2021.

Ismail Sabri mahupun bekas Naib Presiden UMNO Datuk Seri Hishammuddin Hussein juga tidak dapat berbuat apa-apa dengan keputusan ROS itu, mereka perlu patuh dan mengikut peraturan parti jika masih mahu mendapat peluang untuk bertanding dalam PRU nanti.

Harus diingat, watikah lantikan untuk calon PRU perlu mendapat restu Zahid dan mana-mana ahli UMNO yang berhasrat untuk bertanding perlu setia dan tunduk kepada arahannya.

Punca kuasa UMNO masih dipegang Zahid atau dalam maksud lain bekas Perdana Menteri Datuk Seri Najib Razak kerana kedua-dua mereka adalah pencatur utama dalam parti yang sedang bermain wayang demi kelangsungan politik masing-masing.

Jadi, tiada pilihan yang dimiliki Ismail Sabri atau Hishammuddin selain menjadi pak turut kepada kedua-dua pemimpin lama UMNO itu atau mereka ditendang keluar parti.

Bagaimanapun, umum mengetahui Ismail Sabri dan Hishammuddin juga sebenarnya adalah pengikut setia Najib, walaupun memegang jawatan PM ketika ini sekalipun ‘telur’ mereka sebenarnya dipegang oleh Najib dan Zahid.

Apa yang lebih penting bagi Najib dan Zahid ketika ini sebenarnya kes mahkamah mereka perlu diselesaikan segera sebelum PRU diadakan, jika tidak selesai mustahil pemberontakan akan berlaku sekali lagi dan Ismail Sabri akan ditendang keluar sama seperti Muhyiddin.

Ismail Sabri tidak memiliki masa yang cukup dan perlu bertindak segera sekiranya masih mahu lama berada dalam politik negara kerana ancaman Najib dan Zahid ini bukan main-main, permainan licik mereka yang sanggup bersekongkol dengan Anwar sudah cukup untuk dijadikan pengajaran.

Lagi lama Ismail Sabri berlengah-lengah, lagi mudah mereka berdua mencatur strategi mencari jalan menikam secara diam-diam sehingga silap hari bulan boleh berkubur karier politiknya.

Terpulang kepada Ismail Sabri sama ada menerima nasihat bertindak segera atau masih cuba berlembut dengan bosnya kerana kelak yang rugi adalah beliau sendiri dan bukan orang lain.


Solat sunat Aidilfitri di kawasan PKPD hanya di rumah

Kerajaan membenarkan solat sunat Aidilfitri diadakan di masjid dan surau dalam kawasan Perintah Kawalan Pergerakan (PKP), PKP Bersyarat (PKPB) dan PKP Pemulihan (PKPP).

Menteri Kanan (Keselamatan), Datuk Seri Ismail Sabri Yaakob, bagaimanapun berkata solat sunat Aidilfitri di masjid dan surau di kawasan PKP Diperketat (PKPD) tidak dibenarkan.

Katanya, ketetapan prosedur operasi standard (SOP) solat sunat Aidilfitri akan diputuskan oleh pihak berkuasa agama kerajaan negeri masing-masing.

“Bagi menentukan siapa boleh hadir sama ada ada wanita atau kanak-kanak, ia terletak di bawah keputusan pihak berkuasa agama negeri … akan memaklumkan kepada setiap masjid dan surau di negeri masing-masing,” katanya pada sidang media, hari ini.

Pada masa sama, beliau berkata, ziarah hari raya dan aktiviti ziarah kubur bagi kawasan PKPD juga tidak dibenarkan.

Kebenaran dan larangan lain ialah:

1. Ziarah Hari Raya dibenarkan di kawasan PKPB dan PKPP pada 1 hingga 3 Syawal, dengan syarat ketat;

2. Aktiviti ziarah kubur tidak dibenarkan di kawasan PKP, PKPD;

3. Penganjuran rumah terbuka Aidilfitri tidak dibenarkan di seluruh negara;

4. Amalan takbir raya dari rumah ke rumah sempena Aidilfitri tidak dibenarkan di seluruh negara;

5. Jamuan selepas solat hari raya di masjid dan surau tidak dibenarkan di kawasan PKP dan PKPD; dan

6. Ziarah Hari Raya bagi kawasan PKP dibenarkan pada 1 Syawal dengan kehadiran tetamu tidak lebih 15 orang pada satu-satu masa.


Hisham beri jaminan perolehan projek LCS akan lalui proses telus

Kementerian Pertahanan memberi jaminan bahawa projek perolehan Kapal Tempur Pesisir (LCS) untuk memperkemas aset angkatan laut negara akan melalui proses yang telus tanpa berlaku ketirisan dan penyalahgunaan kuasa atau rasuah.

Menteri Kanan Pertahanan Datuk Seri Hishammuddin Tun Hussein berkata perolehan aset untuk pertahanan negara itu mesti dirancang dengan pendekatan di luar kotak kerana isu pertahanan serta keselamatan negara dan rakyat tidak boleh dikompromi dengan wang ringgit, selain unsur politik dan pemikiran sempit, lapor Bernama.

“…jadi saya dan kepimpinan ATM (Angkatan Tentera Malaysia) akan buat apa yang patut untuk memastikan tanggungjawab yang kita pikul, amanah yang telah pun diletakkan di atas bahu kita, akan kita tunaikan dengan sedaya-upaya kita mampu,” katanya.

Beliau berkata demikian ketika ditemui pemberita pada majlis ramah mesra dan berbuka puasa bersama warga tentera darat di Kem Lapangan Terbang Tentera Darat di sini hari ini.

Rabu lepas, Kabinet yang bermesyuarat pada hari itu dengan dipengerusikan Perdana Menteri Datuk Seri Ismail Sabri Yaakob, sebulat suara memuktamadkan supaya projek perolehan LCS diteruskan.

Untuk rekod, LCS merupakan sebahagian daripada pelan pembangunan 15-to-5 TLDM bagi memperkemas aset angkatan laut negara dan kesemua enam kapal yang dirancang adalah berasaskan rekaan Gowind oleh syarikat Perancis iaitu Naval Group yang dahulunya dikenali sebagai DCNS.

Sementara itu, Hishammuddin berkata dasar perindustrian pertahanan sedang digubal pada masa ini selain Rang Undang-Undang Lembaga Tabung Angkatan Tentera (LTAT) telah pun mendapat kelulusan Jemaah Menteri untuk dipinda, bagi membantu pencarum serta membela nasib golongan veteran ATM.

Selain itu, beliau berkata pihaknya sedia membantu Kementerian Dalam Negeri (KDN) menjejaki lebih 90 orang tahanan Rohingya yang masih belum ditemukan selepas melarikan diri dari Depot Imigresen Tahanan Sungai Bakap pada Rabu lepas, sekiranya diminta berbuat demikian.

“Kita belum ada permintaan (bantuan) daripada mana-mana agensi lain tetapi saya tahu bahawa pihak KDN cukup berkemampuan untuk berhadapan isu itu…apa saja diperlukan kalau kita boleh bantu, sebut sajalah untuk kebaikan bersama. Setakat ini saya yakin KDN masih mampu tangani,” katanya.


Sejuta kanak-kanak sudah daftar PICKids: Khairy

Pendaftaran Program Imunisasi Covid-19 Kebangsaan Kanak-Kanak (PICKids) kini melepasi sejuta individu iaitu 28 peratus bagi kohort kanak-kanak berumur lima hingga 11 tahun selepas tiga minggu pelaksanaan program itu, kata Menteri Kesihatan Khairy Jamaluddin Abu Bakar.

Menerusi akaun Twitternya hari ini, beliau berharap ibu bapa tidak lagi mengambil sikap ‘tunggu dan lihat’ bagi mendaftarkan anak mereka untuk mendapatkan suntikan vaksin Covid-19, menurut laporan Bernama.

“Harap ibu bapa tidak lagi mengambil sikap ‘tunggu dan lihat’ sebab kadar kemasukan hospital kanak-kanak mula meningkat. Daftarkan anak anda untuk #PICKids hari ini!” menurut hantaran itu.

Beliau turut berkongsi infografik pendaftaran PICKids setakat semalam yang menyaksikan Kuala Lumpur mencatatkan jumlah tertinggi diikuti Pulau Pinang dan Putrajaya.

Setakat semalam, sebanyak 513,393 individu atau 14.5 peratus populasi kanak-kanak berumur lima hingga 11 tahun di negara ini telah menerima dos pertama vaksin Covid-19 melalui program itu yang mula dilaksanakan pada 3 Feb lepas.

Menerusi satu lagi ciapan, Khairy berkata lebih banyak kempen ‘outreach’ dan kesedaran diperlukan dalam menggalakkan lebih ramai penerima yang layak menjalani saringan kesihatan percuma di bawah Skim Peduli Kesihatan untuk Kumpulan B40 (PeKa B40) berbuat demikian.

Beliau berkata hanya 561,000 daripada 4.9 juta rakyat Malaysia yang layak telah menjalani saringan kesihatan percuma di bawah skim PeKa B40.

“Lebih banyak kempen ‘outreach’ dan kesedaran diperlukan terutama dalam kalangan komuniti yang terpinggir.

“Butiran lanjut boleh didapati di @protecthealthco (ProtechHealth Corporation). Marilah kita sama-sama mencegah NCD (penyakit tidak berjangkit),” katanya.


Thai rancang buka pintu sempadan dengan Malaysia mulai Mac

Kerajaan Thailand merancang membuka sepenuhnya semua pintu sempadannya dengan Malaysia mulai bulan depan bagi meningkatkan semula sektor ekonomi dan menarik pelancong ke negara itu.

Pembukaan pintu sempadan di Songkhla, Yala, Narathiwat dan Satun, akan dilakukan setelah Pusat Pentadbiran Situasi Covid-19 (CCSA) dan pusat operasi kecemasan pelancongan dan sukan menyediakan garis panduan mitigasi pandemik.

Timbalan jurucakap kerajaan Rachada Dhnadirek berkata Perdana Menteri Prayut Chan-o-cha telah mengarahkan kedua-dua pusat itu menyediakan garis panduan berkenaan.

Berikutan dasar kerajaan untuk melaksanakan gelembung perjalanan dengan Malaysia, pelancong dari negara jiran akan dibenarkan masuk di bawah skim ‘Test & Go’ tanpa perlu menjalani kuarantin ketika ketibaan.

Bagaimanapun, pelawat masih perlu lulus dua ujian RT-PCR selepas tiba di Thailand.

“Perdana menteri yakin Thailand akan kekal sebagai salah satu destinasi pelancongan utama dunia walaupun ketika pandemik Covid-19 masih menular.

“Kerajaan akan menyokong usaha untuk menggiatkan semula pelancongan, dengan penekanan kepada kesihatan dan keselamatan awam,” kata Rachada.

Dr Suthep Phetmak, inspektor negara yang bertugas di zon kesihatan awam 12, berkata situasi Covid-19 di Malaysia dan Thailand adalah sama.

Pada 12 Februari lalu, terdapat kira-kira 20,000 kes baharu, katanya, jadi agensi kesihatan awam menjangkakan risiko pembukaan semula sempadan adalah rendah.

Sebelum pembukaan semula, agensi kerajaan akan menyediakan proses imigresen, ujian, hotel dengan standard SHA+ dan perniagaan dengan Tetapan Bebas Covid, termasuk pengangkutan awam, kawasan pelancongan, restoran dan gedung serbaneka, katanya.

Thailand hari ini melaporkan 14,900 kes baharu Covid-19, termasuk 192 melibatkan pelancong asing, dan 26 kematian.

Keseluruhannya, negara itu mencatat 2,608,227 kumulatif kes positif, dengan 2,455,832 daripadanya telah pulih, 129,933 masih di hospital dan 22,462 meninggal dunia. – Agensi


Beberapa bahagian UMNO minta kerusi MIC, MCA di Johor: Mat Maslan

Beberapa bahagian UMNO Johor telah menghantar permohonan untuk bertanding pada Pilihan Raya Negeri (PRN) itu di kerusi Dewan Undangan Negeri (DUN) yang pernah ditandingi parti komponen Barisan Nasional (BN) sebelum ini.

Setiausaha Agung UMNO Datuk Seri Ahmad Maslan berkata permohonan itu akan diteliti dan diputuskan pucuk pimpinan negeri serta pusat tanpa menjejaskan hubungan antara parti komponen BN, menurut laporan Bernama.

“Beberapa bahagian UMNO menyuarakan pandangan berhubung isu ini. Bukan sahaja di (DUN) Pulai Sebatang tetapi ada satu dua tempat lain di Johor,” katanya pada sidang media selepas menghadiri Majlis Jamuan Muhibbah sempena Tahun Baharu Cina anjuran MCA Bahagian Pontian malam tadi.

Turut hadir Menteri Besar Johor Datuk Hasni Mohammad dan Ketua MCA Bahagian Pontian Datuk Tee Siew Kiong.

Bulan lepas, Timbalan Presiden UMNO Datuk Seri Mohamad Hasan berkata parti itu menyasarkan untuk bertanding sekurang-kurangnya 42 daripada keseluruhan 56 kerusi DUN pada PRN Johor namun belum mengambil kira kerusi bagi parti komponen BN yang lain.

Ahmad berkata calon BN bagi PRN tersebut akan diputuskan dalam masa terdekat.

Sementara itu, ketika berucap pada majlis berkenaan, Hasni yakin dapat membangunkan ekonomi Pontian sekiranya rakyat memberi mandat kepada BN untuk mengemudi negeri itu pada PRN Johor.

Beliau berkata melalui pengalamannya menerajui negeri itu hampir dua tahun, beliau telah memikirkan cara terbaik bagi tujuan tersebut sekali gus menjadikan daerah berkenaan sebagai antara penyumbang ekonomi terbesar Johor.

“Dengan peluang singkat yang saya ada, saya sudah memikirkan bagaimana Pontian dapat dibangunkan seterusnya menjadikan daerah yang cukup besar sumbangannya kepada kemajuan negeri ini,” katanya yang juga Pengerusi Badan Perhubungan UMNO Johor.

Sebelum ini, Pengerusi BN Datuk Seri Dr Ahmad Zahid Hamidi dilaporkan berkata Hasni akan dipilih sebagai Menteri Besar Johor yang baharu sekiranya BN menang pada pilihan raya negeri itu.

PRN Johor diadakan susulan pembubaran DUN itu pada 22 Jan lepas dan Suruhanjaya Pilihan Raya dijangka mengumumkan tarikh pilihan raya berkenaan esok.


Pemandu treler mengaku tidak salah sebabkan kematian 5 pelajar USAS

Pemandu treler yang didakwa memandu secara berbahaya sehingga menyebabkan kematian lima pelajar Universiti Sultan Azlan Shah (USAS) pada malam Khamis lalu (12 Mei 2022), hari ini mengaku tidak bersalah di Mahkamah Majistret Kuala Kangsar, atas lima pertuduhan.

Mohammad Amirul Aznizam Razali, 28, membuat pengakuan itu sejurus semua lima pertuduhan terbabit dibacakan secara berasingan di hadapan Majistret Mohd Shazmeer Zamhari.

Berdasarkan pertuduhan, dia didakwa memandu treler jenis Volvo bernombor pendaftaran JPL 9925 di jalan raya dengan cara yang setelah mengambil perhatian tentang segala hal keadaan, adalah berbahaya kepada orang awam sehingga menyebabkan kematian.

Kesalahan itu menyebabkan kematian kepadapelajar USAS iaitu Iqbal Hasnun Halimi, 23; Muhammad Nasrun Aidol Munir Akbar, 22; Ahmad Naim Najmi Ahmad Hafizan, 21; Muhammad Nabil Haikal Muhammad Fariz, 19 dan Ahmad Akmal Ahmad Mokhlis, 20.

Semua lima pertuduhan itu didakwa dilakukan tertuduh di Kilometer 245.2 Lebuhraya Utara Selatan (PLUS) arah utara, di sini kira-kira jam 1 pagi pada tengah malam Khamis lalu.

Pendakwaan dibuat mengikut Seksyen 41(1) Akta Pengangkutan Jalan 1987 yang memperuntukkan hukuman penjara antara lima hingga 10 tahun dan denda antara RM20,000 hingga RM50,000 untuk setiap pertuduhan.

Pertuduhan dikendalikan Timbalan Pendakwa Raya, Nur Asmaniza Mohammad, manakala tertuduh diwakili peguam, G Ravishankar, memetik laporan BH.

Nur Asmaniza memohon jumlah jaminan tinggi dikenakan terhadap tertuduh memandangkan kes membabitkan kepentingan awam, serta mendapat liputan media secara meluas, selain memohon lesen memandu tertuduh digantung sehingga kes selesai melalui perbicaraan.

Terdahulu, Ravishankar membuat bantahan awal apabila pihak pendakwaan membuat lima pertuduhan berbeza bagi kes ini, sekali gus meminta nama kelima-lima mangsa dimasukkan hanya dalam satu kertas pertuduhan.

Ravishankar berkata, ia atas faktor kesalahan, tarikh, masa dan tempat adalah sama yang mana semua lima mangsa itu berada dalam satu kenderaan yang sama ketika kejadian, di mana bilangan pertuduhan yang banyak dilihat kelak akan memberi kesan kepada jumlah wang jaminan dikenakan.

Selain itu, pembelaan turut memohon jaminan rendah atas faktor tertuduh kehilangan pendapatan apabila lesen memandunya digantung, selain mengambil kira isteri tertuduh yang hanya berniaga kecil-kecilan serta menanggung tiga anak berusia antara dua hingga 14 tahun.

Mahkamah menetapkan wang jamin keseluruhan RM20,000 atau RM4,000 bagi setiap daripada lima pertuduhan itu dengan seorang penjamin, selain menetapkan 30 Jun depan sebagai tarikh sebutan semula kes untuk serahan dokumen.


Jika UMNO menang besar dalam PRN, DAP gembira: Loke

UMNO sekiranya berjaya mendapat kemenangan besar pada Pilihan Raya Negeri (PRN), DAP juga akan tumpang gembira nanti.

Harapan itu disuarakan Setiausaha Agung DAP Anthony Loke yang menyifatkan UMNO sebagai kunci utama kepada kekuatan kerajaan campuran ketika ini dan semestinya kemenangan besar mereka amat diperlukan.

“Saya harap UMNO akan dapat kemenangan lebih besar, kerana dengan menjadi lebih kuat, ia akan menjadikan kerajaan lebih kuat.

“Jika mereka (UMNO) jadi lebih kuat, ia tidak baik untuk pembangkang,” katanya dipetik laporan Malaysiakini.

Loke terdahulu menghadiri sesi meja bulat berkenaan gabungan pasca-Pilihan Raya Umum anjuran Bersih di Parlimen semalam.

Loke berkata tidak timbul soal pertembungan antara parti dalam kerajaan ketika PRN nanti.

Jelasnya lagi, DAP sentiasa berusaha agar parti dalam kerajaan terus bersama dan membina kekuatan penting agar kerajaan sekarang terus kukuh.

Loke berkata demikian ketika menjawab soalan hadirin berhubung pemisahan antara kerajaan persekutuan dan negeri, dengan ahli politik yang bekerjasama di peringkat persekutuan untuk bersaing antara satu sama lain di peringkat negeri.

“Perkara ini juga ditunjukkan dalam kerjasama PN (Perikatan Nasional) dan BN (Barisan Nasional).

“Walaupun kedua-duanya dalam kerajaan (persekutuan) sama, mereka saling berlawan di peringkat negeri dan ia menunjukkan (kerajaan persekutuan) tidak akan kekal,” katanya.

Dalam laporan itu juga, Loke berkata mustahil untuk DAP bekerjasama dengan PAS.

Katanya lagi, prinsip DAP adalah sesiapa yang membentuk kerajaan persekutuan perlu menegakkan aspek kelbagaian budaya di Malaysia.

“PAS dalam bentuk yang sekarang, (jawapan) tentunya tidak. Jika anda lihat kenyataan dan ucapan (pemimpin) mereka, dan pandangan yang dibawa presiden (Abdul Hadi Awang), mereka secara seluruhnya menolak Malaysia sebagai negara dengan pelbagai budaya,” katanya lagi.


Jangkitan baharu turun lagi, empat negeri catat peningkatan kes

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi turun lagi kepada 8,075 kes berbanding 9,066 kes yang direkodkan semalam.

Ketua Pengarah Kesihatan Tan Sri Dr Noor Hisham Abdullah dalam kenyataan hari in berkata angka itu menjadikan keseluruhan kes kini mencecah lebih 2,285,640 kes.

Berdasarkan statistik dikeluarkan Kementerian Kesihatan (KKM) hari ini, empat negeri merekodkan peningkatan kes dengan Kelantan mencatat 1,020 kes hari ini berbanding 796 kes semalam.

Pulau Pinang pula merekodkan 853 kes baharu berbanding 620 kes semalam; Melaka (219 kes baharu, 206 semalam); dan Labuan (dua kes hari ini, sifar semalam).

Sarawak kekal merekod kes tertinggi walaupun menunjukkan penurunan sejak beberapa hari lalu. Hari ini negeri itu mencatatkan 1,189 kes berbanding 1,418 kes semalam.

Sementara itu, Lembah Klang yang merangkumi Selangor, Kuala Lumpur dan Putrajaya yang pernah menjadi pusat penularan utama Covid-19 di negara ini, hari ini mencatat tidak sampai 1,000 jangkitan baharu.

Selangor mencatat 686 kes baharu hari ini berbanding 1,000 kes semalam; Kuala Lumpur (151 kes baharu, 201 semalam); dan Putrajaya (19 kes hari ini, 24 kes semalam).


Vaksin Moderna versi baharu mampu lawan semua varian Omicron

Moderna berkata versi terkini vaksin Covid-19 yang direka untuk menyasarkan varian Omicron menjana tindak balas imun yang kuat terhadap subvarian Omicron, BA.4 dan BA.5, yang telah bertapak di Amerika Syarikat (AS) dalam beberapa minggu kebelakangan ini.

Vaksin yang dikemas kini, yang Moderna harapkan akan diluluskan untuk digunakan sebagai suntikan penggalak untuk musim luruh, adalah vaksin bivalen, bermakna ia mengandungi vaksin yang direka untuk menyasarkan dua varian Covid-19 berbeza – varian asal dari 2020 dan varian Omicron yang sedang merebak secara meluas sejak musim sejuk lepas.

Moderna berkata sementara suntikan itu menimbulkan tindak balas melawan BA.4 dan BA.5 yang kurang berbanding subvarian BA.1, ia direka khusus untuk melawan, dengan data menunjukkan dos baharu itu boleh menghasilkan “perlindungan berkekalan terhadap seluruh keluarga varian Omicron”.

“Ini adalah tindak balas antibodi yang kuat,” kata Ketua Pegawai Perubatan Moderna Paul Burton pada sidang akhbar.

“Ia mungkin tahan lama dan saya fikir kesimpulannya ialah meningkatkan atau vaksinasi utama dengan (vaksin yang dikemas kini) benar-benar boleh menjadi titik perubahan dalam perjuangan kita menentang virus SARS-CoV-2.”

Moderna telah menghasilkan vaksin yang dikemas kini sebelum sebarang kelulusan kawal selia, dan Ketua Eksekutif Stéphane Bancel berkata syarikat itu boleh mula membekalkan suntikan itu pada Ogos.

Syarikat itu merancang mengemukakan permohonan kepada pengawal selia dalam beberapa minggu akan datang untuk meminta kelulusan suntikan – yang ia panggil mRNA-1273.214 – untuk digunakan pada musim gugur.

Kedua-dua sub varian itu, yang telah ditambahkan pada senarai pemantauan Pertubuhan Kesihatan Sedunia pada Mac dan ditetapkan sebagai varian membimbangkan oleh Pusat Pencegahan dan Kawalan Penyakit Eropah, menyumbang lebih satu pertiga daripada kes di AS minggu lalu.

Pentadbiran Makanan dan Ubat-ubatan AS merancang untuk mengadakan mesyuarat pakar luar minggu depan untuk membincangkan komposisi terbaik suntikan penggalak untuk musim gugur.

Pfizer dan BioNTech juga sedang menguji beberapa kemungkinan vaksin Covid-19 yang disesuaikan dengan varian, termasuk bivalen yang serupa dengan Moderna.

Agensi Ubat Eropah minggu lalu melancarkan semakan semula vaksin mereka, walaupun syarikat itu masih belum mengeluarkan sebarang data tentang sejauh mana keberkesanannya.

BioNTech bulan ini berkata pelepasan pasaran boleh datang seawal Ogos tetapi juga boleh mengambil masa sehingga September atau pada musim luruh. – Agensi


Ingkar rentas negeri, ziarah raya jadi punca kluster besar di Hulu Terengganu

Ingkar arahan kerajaan supaya tidak merentas negeri dan ziarah raya menjadi punca kluster besar di daerah Hulu Terengganu yang sehingga kini mencatat 127 kes positif Covid-19.

Kluster Kampung Matang bermula selepas 19 individu daripada dua keluarga dikesan positif, ia kemudiaannya menular hingga menjangkiti rakan sekerja dan jemaah masjid, kata Pengarah Jabatan Kesihatan Negeri Terengganu Dr Nor Azimi Yunus.

“Sehingga kini, kluster Kampung Matang telah merebak ke tiga kampung yang lain iaitu Felcra Bukit Kepah, Kampung Tengkawang dan Kampung Pulau Kudat dan ia masih aktif.

“Sebanyak 127 kes positif COVID-19 yang dikesan dari kluster ini telah merebak hingga generasi kelima. Kontak rapat sahaja seramai 725 orang tidak termasuk saringan bersasar yang melibatkan beberapa kampung dan sehingga kini ada 975 sampel sedang menunggu keputusan,” katanya dalam kenyataan di Facebook hari ini.

Dr Nor Azimi menggesa supaya masyarakat mengambil iktibar daripada catatan yang dikongsinya supaya tidak bersikap sambil lewa terhadap pematuhan prosedur operasi standard (SOP) yang ditetapkan.

“Jika keadaan begini berterusan dan kluster baharu pula tumbuh bagai cendawan bila masa kita boleh kawal semua kluster itu serentak. Mampukah kita landaikan lekuk epid dalam masa dua minggu ini?.

“Kawalan kendiri sangat penting. Jika kita kekal duduk di rumah, kita tidak akan dijangkiti atau menjangkiti orang lain. Insya-Allah kerana mencegah itu sangat lebih baik daripada merawat,” katanya.

Terengganu semalam mencatatkan kes baharu sebanyak 158 menjadikan kes keseluruhan 9,871 dan tiga kematian dicatatkan semalam.


Pengampunan Najib: Setiap orang ada hak mohon pengampunan, kata PM

Perdana Menteri, Datuk Seri Anwar Ibrahim berpendapat setiap individu yang disabitkan hukuman berhak memohon pengampunan termasuk bekas Presiden UMNO, Datuk Seri Najib Razak.

Kata Pengerusi Pakatan Harapan (PH) itu setiap permohonan yang dibuat kepada Lembaga Pengampunan itu akan diteliti selayaknya tanpa memihak atau prejudis.

“Setiap orang yang dijatuhkan hukuman, ada hak untuk memohon (pengampunan). Malah setiap permohonan itu disemak berlandaskan asas selayaknya tanpa prejudis,” katanya ketika diminta menyatakan pendiriannya berhubung isu pengampunan Najib.

Kenyataan itu dibuat selepas adanya bantahan daripada parti komponen dan sekutu PH, Amanah serta Parti Ikatan Demokratik Malaysia (Muda) yang mencetuskan rasa kurang senang kepada UMNO.

Namun Presiden Amanah, Datuk Seri Mohamad Sabu menegaskan kenyataan Pengarah Komunikasinya, Khalid Samad yang merayu agar pengampunan Najib ditolak itu bukan kenyataan parti sebaliknya kenyataan peribadi.

Susulan itu, Amanah melalui Timbalan Presidennya, Datuk Seri Salahuddin Ayub menyampaikan permohonan maaf langsung kepada Presiden UMNO, Datuk Seri Ahmad Zahid Hamidi susulan kenyataan Khalid itu.

Majlis Kerja Tertinggi (MKT) UMNO yang bermesyuarat semalam memohon ihsan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk mempertimbangkan pengampunan penuh kepada Najib.

Bagaimanapun, Lembaga Pengampunan yang bersidang Jumaat lalu tidak membincangkan mengenai petisyen rayuan pengampunan difailkan Najib.

Ketika persidangan, petisyen pengampunan terhadap Najib tidak dibentang oleh Bahagian Hal Ehwal Undang-Undang (BHEUU) Jabatan Perdana Menteri selaku urus setia lembaga terbabit.

Anwar yang turut berada dalam Lembaga Pengampunan atas kapasitinya sebagai menteri bertanggungjawab terhadap Wilayah Persekutuan yang akan menasihati Yang di-Pertuan Agong berhubung permohonan itu.


Keputusan terima calon bekas ADUN UMNO pada PRN Melaka tak sama: Loke

Anthony Loke memberi penjelasan secara pilih kasih berhubung kerjasama dengan Bersatu apabila mendakwa keputusan semasa menerima bekas calon UMNO bertanding pada Pilihan Raya Negeri (PRN) Melaka tidak sama dengan keputusan untuk menghadapi pilihan raya umum ke-15 (PRU-15).

Setiausaha Agung DAP itu berkata mereka keberatan untuk menerima kerjasama dengan Bersatu pada PRU-15 walhal semasa PRN Melaka boleh pula menerima dan mempertahankan keputusan PKR yang meletak calon bekas Ahli Dewan Undangan Negeri (ADUN) UMNO.

“Itu (bekerjasama dengan Bersatu) adalah keputusan besar, ia berbeza dengan apa yang berlaku di Melaka,” katanya dipetik laporan media.

Untuk rekod, PRN Melaka diadakan ekoran pengkhianatan ADUN UMNO sehingga kerajaan negeri dijatuhkan dan kemudiaan PKR mengambil semua bekas ADUN UMNO sebagai calon mereka untuk bertanding.

Bagaimanapun, PKR dan bersama gabungan Pakatan Harapan (PH) tewas teruk di Melaka dan disusuli kemudiaannya di Johor pula.

Terdahulu, Bersatu sebelum ini berkata bersedia untuk menjalinkan kerjasama dengan mana-mana parti politik bagi memastikan UMNO-Barisan Nasional (BN) berdepan saingan satu lawan satu pada PRU-15 akan datang.

Tanpa menamakan mana-mana parti, Presiden Bersatu, Tan Sri Muhyiddin Yassin berkata, ketika ini parti itu masih di peringkat awal rundingan bagi menawarkan formula ‘menang-menang’ antara mereka supaya dapat mencapai agenda berkenaan.


Covid-19: Kes baharu terendah hari ini

Malaysia hari ini mencatatkan 941 kes baharu Covid-19, terendah selepas empat bulan mencatatkan empat angka.

Kali terakhir negara merekodkan kes baharu Covid-19 di bawah empat angka ialah pada 9 Disember tahun lepas, apabila mencatat 959 kes.

Ketua Pengarah Kesihatan, Tan Sri Dr Noor Hisham Abdullah memaklumkan Selangor mencatat jumlah kes tertinggi dengan 219 kes diikuti Sarawak (191) dan Johor sebanyak 171 kes.


Saya ‘dilanyak’ parti sendiri masa jadi Perdana Menteri: Ismail Sabri

Adakah kedudukan UMNO dalam kerajaan Pakatan Harapan (PH) pimpinan Datuk Seri Anwar Ibrahim sekarang ini satu pencapaian yang besar kepada ‘parti keramat Melayu’ itu?

Sedangkan, ketika pentadbiran Perikatan Nasional (PN) sebelum ini, UMNO diberi 14 kerusi menteri Kabinet, Timbalan Perdana Menteri (TPM), dan kemudian jawatan Perdana Menteri.

Sebaliknya, sekarang ini PH hanya memberi satu kerusi TPM dan lima jawatan menteri Kabinet, tetapi UMNO menganggap ianya adalah satu pencapaian besar, sehingga kerajaan sekarang disanjung dan dipertahankan, walaupun melakukan perkara yang tidak munasabah.

Ketika memperbetulkan salah faham dalam wawancara dengan beberapa media baru-baru ini, Naib Presiden UMNO Datuk Seri Ismail Sabri Yaakob hari ini (10 Februari 2023) berkata:

“Hanya satu Timbalan Perdana Menteri campur dengan lima lagi menteri lain. Enam dalam Kabinet (sekarang ini)… dia kata inilah satu pencapaian yang besar kepada kita. Sedangkan saya 14 menteri daripada BN… tak ada siapa kepimpinan UMNO yang kritik kerajaan.

“Dulu saya sama-sama UMNO dikritik begitu teruk… kita dilanyak seperti kita ini pembangkang… UMNO ni seolah-olah pembangkang waktu itu daripada kerajaan yang saya perintah.

“Tetapi hari ini disanjung begitu mulia… perkara yang tak munasabah yang dilakukan oleh kerajaan… mereka yang mempertahankan.

“Saya sangka saya yang dipertahankan kalau kritik itu terlalu keras mungkin mereka boleh jadi perisai kepada saya.. tapi dulu mereka sertai sama untuk serang saya.”

Bekas Perdana Menteri kesembilan itu mengakui kecewa akibat ‘dilanyak’ oleh UMNO sendiri, seolah-olah beliau bukan menteri UMNO.

Beliau menyifatkan UMNO seolah-olah pembangkang ketika beliau menjadi Perdana Menteri apabila turut bersama pihak lain menyerang beliau, bukan mempertahankannya.

“Saya agak kecewa. Tapi saya tak pernah menunjukkan kekecewaan saya. Saya perdana menteri UMNO untuk memperkukuhkan UMNO. Daripada 29 menteri Kabinet 14 adalah menteri BN dan Perdana Menteri.

“Jadi separuh daripada Kabinet itu, walaupun kita hanya ada 42 kerusi di Parlimen.

“Tetapi ditekan oleh UMNO sendiri. Seperti saya bukan menteri UMNO. Setiap apa yang berlaku tekanannya adalah terlalu kuat kepada saya,” katanya.

Ismail Sabri berkata beliau bersetuju dan menerima apa sahaja cadangan yang bernas dan bagus, tetapi bukannya dengan menyerang beliau di dalam akhbar serta media sosial.

“Saya boleh kata kenapa tak gunakan saluran yang betul untuk diberi pandangan daripada parti… mesyuarat MT setiap bulan. Beritahulah saya apa yang patut kita buat. Tak payahlah bantai saya dalam surat khabar. Ini dalam media sosial secara terbuka serang saya,” tegas beliau lagi.

Sebelum ini, Ismail Sabri mendedahkan dirinya ditekan kepimpinan UMNO sendiri seolah-olah beliau bukan Perdana menteri daripada UMNO.

Ismail Sabri dilaporkan berkata, beliau menjelaskan UMNO hari ini tidak mendapat tempat yang baik dalam kerajaan pimpinan Pakatan Harapan (PH) kerana diberi hanya satu TPM dan lima menteri lain.


ULASAN: UMNO bakal ke laut juga

Sebahagian pemimpin UMNO mungkin berbangga kerana parti itu yang menjadi tonggak Barisan Nasional (BN) buat kali keduanya, terus berada dalam kerajaan walaupun sudah dua kali ditolak rakyat dalam dua pilihan raya umum (PRU).

Namun begitu ‘kejayaan’ itu tidak mampu menutup fakta bahawa dalam PRU-15, rakyat khususnya orang Melayu, telah menolak parti dianggap keramat itu. Pencapaian UMNO jauh merosot berbanding PRU-14 yang menyaksikan UMNO hilang kuasa pemerintahan selepas 61 tahun.

Walaupun pada PRU-15, BN menang 30 kerusi, UMNO menguasai 26 kerusi sahaja. Empat lagi kerusi adalah milik MCA (dua), dan masing-masing satu kerusi MIC serta Parti Bersatu Rakyat Sabah (PBRS). Pencapaian 26 kerusi itu adalah paling buruk dalam sejarah UMNO dalam pilihan raya.

Bagaimanapun Presiden UMNO dan Pengerusi BN Ahmad Zahid Hamidi ‘terselamat’ kerana beliau mendapat sokongan daripada bahagian-bahagian termasuklah sayap Wanita UMNO untuk kekal menerajui parti itu.

Walaupun ada beberapa orang pemimpin yang mahu Zahid bertanggungjawab atas prestasi buruk UMNO dan BN, namun ia ibarat ‘gigitan semut’ sahaja.

Sepatutnya bukan kata Zahid, malah keseluruhan barisan kepemimpinan termasuk ketua-ketua sayap perlu bertanggungjawab terhadap apa yang berlaku kepada UMNO dalam PRU-15.

Bayangkan UMNO hanya menang 26 kerusi dalam pilihan raya itu, tiada satupun kerusi Parlimen di tujuh negeri iaitu Perlis, Kedah, Pulau Pinang, Kelantan, Terengganu, Selangor dan Melaka, manakala di Perak dan Pahang, terpaksa mengharapkan ‘ehsan’ Pakatan Harapan (PH) bagi membentuk kerajaan negeri.

Daripada 26 kerusi UMNO menang itu, Negeri Sembilan memperoleh lima kerusi, Pahang (5 kerusi), Johor (7 kerusi), Perak (2 kerusi) dan Wilayah Persekutuan (1 kerusi).

Pada PRU-14, Barisan Nasional menang 11 kerusi Prlimen di Perak; Pahang (sembilan); Johor (lapan); Kelantan (lima); Negeri Sembilan (tiga); dan masing-masing dua kerusi di Perlis; Kedah; Pulau Pinang; Terengganu; dan Melaka.

Ketika ini ada desakan oleh beberapa ketua bahagian supaya jawatan Presiden dan Timbalan Presiden UMNO tidak ditandingi dalam pemilihan akan datang. Kalau itu mahu dilakukan, terpulang kepada UMNO tetapi apa yang pasti faktanya orang Melayu sudah menjauhkan diri daripada parti itu.

Keputusan PRU-15 membuktikan orang Melayu, mungkin termasuk ahli-ahli UMNO sendiri, sudah muak dengan ‘mainan politik’ barisan kepemimpinan parti itu.

Paling ketara apabila mereka diperingatkan berkali-kali ‘No Anwar, No DAP’, tetapi kesudahannya BN/UMNO kini berada dalam satu kerajaan dengan Anwar Ibrahim, PH dan DAP, dengan bersandarkan hujah ‘menjunjung titah Agong’.

Soalnya, kenapa UMNO memilih untuk bersama PH sedangkan mereka ada pilihan untuk menubuhkan Kerajaan Perpaduan atau Kerajaan Campuran bersama Perikatan Nasional? Usahlah memberi alasan parti-parti di Sarawak mahu bersama PH sedangkan GPS sudah menegaskan bahawa mereka akan menyertai mana-mana gabungan yang BN sertai.

Tetapi tidak mengapalah semua itu sudah menjadi sejarah. Kepemimpinan UMNO pun sudah nampak seronok dan selesa berada bersama-sama dengan Anwar dan DAP dalam ‘satu kapal’, walaupun mereka mengecam dan memaki hamun antara sama lain ‘sehingga tidak ingat dunia’ sebelum dan semasa kempen PRU-15.

Namun soalnya adakah tindakan itu akan menguntungkan politik UMNO bagi jangka masa panjang khususnya berkaitan sokongan orang Melayu terhadap parti itu?

Statistik keputusan PRU-15 menunjukkan, Perikatan Nasional yang dianggotai dua parti Melayu iaitu Bersatu dan PAS mendapat sokongan 54 peratus orang Melayu, Cina (0.05%), India (0.05%).

Manakala PH pula mendapat sokongan Melayu sebanyak 11 peratus, Cina (94%), India (83%) dan lain-lain (66%), sementara bagi BN pula tahap sokongan berdasarkan kepada kaum ialah Melayu 33%, Cina (5%) dan India (16%).

Dalam perbualan penulis dengan pelbagai pihak termasuk penganalisis politik dan ahli UMNO, mereka berpendapat, parti itu perlu diselamatkan daripada terus dibuai ‘mimpi indah’ berada dalam kerajaan yang diketuai oleh PH.

Jika pemimpin UMNO masih lagi diam, tidak berbuat apa-apa kononnya mahu menjaga ketenteraman dalam parti, teruskanlah tetapi ia akan memungkinkan sokongan rakyat kepada parti itu terus merudum.

Perlu diingat, dulu rakyat khususnya orang Melayu tidak ada pilihan. Mereka hanya ada dua pilihan sama ada menyokong PH atau UMNO (BN). Tetapi sekarang, Perikatan Nasional yang didalamnya ada Bersatu dan PAS boleh menjadi pilihan mereka.

Gabungan Bersatu dan PAS dianggap gelombang baharu dalam politik tanah air, gelombang integriti dan gelombang hijau semakin menggegarkan dan membentuk arus hala tuju sokongan pengundi-pengundi Melayu dalam pilihan raya. Paling ketara pengundi muda turut bersama gelombang tersebut.

Pemimpin PH dan DAP menyedari ‘ancaman’ itu, justeru, masing-masing memainkan peranan tersendiri bagi meranapkan ‘gelombang integriti dan gelombang hijau’ tersebut.

Pemimpin PKR membangkitkan soal kononnya wujudnya penyelewengan dana RM600 bilion bagi menjejaskan kredibiliti Bersatu dan Muhyiddin Yassin manakala pemimpin DAP bercakap soal negara Islam bagi menakut-nakutkan orang bukan Islam.

Pemimpin UMNO pula ada yang cuba ‘tumpang semangkuk’ dengan terus memainkan lagu lama, Bersatu mahu menggantikan UMNO dan Perikatan Nasional mahu menggantikan BN. Tiada gunanya terus ‘menjual’ modal basi itu.

Keputusan PRU-15 dan apa yang berlaku selepas pilihan raya itu sudah menjadi bukti, memang Bersatu dan PAS akan menggantikan UMNO dan Perikatan Nasional akan menggantikan BN jika pemimpin UMNO masih lagi belum sedar-sedar dan terus mempertahankan pemimpin yang sudah ditolak oleh rakyat.

Setakat ini, penulis tidak nampak ada pemimpin yang akan menjadi ‘Jebat’ dalam UMNO, kesemuanya ‘bermain cara selamat’ walaupun di peringkat akar umbi sudah menggelupur mahukan sesuatu dilakukan bagi menyelamatkan UMNO.

Kesimpulannya, penulis teringat bendera BN yang dipacakkan di persisiran pantai di sebuah daerah di Kedah, lambat-laun akan ‘ke laut’ juga apabila arus deras.

UMNO juga akan menerima nasib yang sama jika tiada usaha dilakukan bagi memulihkan dalaman parti khususnya melibatkan barisan kepemimpinannya. Keputusan PRU-15 sudah menjadi bukti. Oleh itu isyarat apa lagi yang UMNO tunggu!

Zulkiflee Bakar

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Tujuh negeri catat jangkitan harian lebih 1,000, Selangor cecah 3,031 kes

Tiga belas negeri dan Wilayah Persekutuan hari ini merekodkan peningkatan jangkitan harian Covid-19, dengan tujuh daripadanya mencatat jumlah melebihi 1,000 kes.

Dalam tempoh 24 jam hingga 12 tengah hari tadi, Selangor, Sabah, Johor, Kedah, Kelantan, Pulau Pinang dan Kuala Lumpur merekodkan lonjakan jangkitan, manakala kes di enam negeri lagi juga naik, namun kekal mencatat tiga angka.

Hanya Perak, Melaka dan Terengganu mencatat penurunan kes baharu hari ini, berbanding semalam.

Berdasarkan statistik dikeluarkan Jabatan Kesihatan Negeri-Negeri malam ini, Selangor merekodkan lonjakan daripada 2,411 kes semalam kepada 3,031 kes hari ini, menjadikan kumulatif positif di negeri itu kini mencecah 832,428 kes.

Bagaimanapun, sehingga semalam seramai 799,645 pesakit Covid-19 di Selangor telah sembuh, dan 19,686 kes masih aktif. Negeri itu juga merekodkan jumlah kematian terkumpul sejak awal 2020 lalu sebanyak 10,066 kes, tertinggi berbanding negeri-negeri lain.

Daripada jumlah kes aktif itu, seramai 18,415 pesakit menjalani kuarantin di rumah; 372 ditempatkan di PKRC; 878 dimasukkan ke hospital; dan 21 pesakit dirawat di unit rawatan rapi (ICU), dengan 13 daripadanya memerlukan alat bantuan pernafasan.

Sehingga semalam, seramai 4,287,743 individu dewasa di Selangor telah lengkap divaksinasi, manakala 4,336,334 lagi menerima sekurang-kurangnya satu dos, dan 3,169,043 atau 76.8 peratus menerima dos penggalak.

Sabah pula mencatat 2,069 kes baharu berbanding 1,600 semalam, diikuti Johor (1,680 kes baharu, 1,369 semalam); Kedah (1,463 kes baharu, 1,448 semalam); Kelantan (1,105 kes baharu, 666 semalam); Pulau Pinang (1,023 kes baharu, 693 semalam); dan Kuala Lumpur (1,022 kes baharu, 380 semalam).

Pahang pula mencatat 696 kes baharu berbanding 581 semalam, Negeri Sembilan (394 kes baharu, 368 semalam); Putrajaya (141 kes baharu, 105 semalam); Perlis (133 kes baharu, 98 semalam); Sarawak (129 kes baharu, 84 semalam); dan Labuan (29 kes baharu, 11 semalam).

Sejak wabak Covid-19 mula melanda negara awal 2020 lalu hingga hari ini negara mencatat 2,939,198 kumulatif kes positif, dengan 96.1 peratus daripadanya atau 2,824,071 pesakit telah pulih.

Lebih 64.1 juta dos vaksin telah diberikan sejak 24 Februari 2021 hingga semalam, dengan 25,723,208 atau 78.8 peratus individu berusia 12 tahun dan ke atas telah lengkap divaksinasi, manakala 26,117,440 atau 80.0 peratus lagi menerima sekurang-kurangnya satu dos.

Sementara 12,473,139 atau 53.3 peratus individu dewasa telah menerima suntikan dos penggalak.


Arahan keluar RM1 juta tak ikut prosedur, kata saksi kes Syed Saddiq

Saksi kes perbicaraan Syed Saddiq Syed Abdul Rahman memberitahu mahkamah hanya mengikut arahan Ketua Armada tersebut (ketika itu) supaya mengeluarkan wang RM1 juta dari akaun milik sayap parti Bersatu.

Saksi utama, bekas Penolong Bendahari Armada, Rafiq Hakim Razali berkata sudah terjebak sejak daripada awal dan hanya menuruti arahan Ahli Parlimen Muar itu walaupun menyedari tindakan tersebut tidak jujur dan amanah.

Sepatutnya, proses pengeluaran wang RM1 juta itu sepatutnya memerlukan kertas kerja program dan dibentangkan kepada Majlis Ketua Armada, kata Rafiq sebagai saksi pendakwaan ke-13.

Menurut laporan BH, Timbalan Pendakwa Raya, Datuk Wan Shaharuddin Wan Ladin menyoal sama ada beliau mengetahui maksud tidak jujur atau tidak amanah, Rafiq Hakim menjawab: “Melakukan sesuatu perkara dengan tidak sepatutnya.”

Menjawab soalan Wan Shaharuddin sama ada beliau mengetahui ketika itu bahawa ia satu kesalahan, Rafiq Hakim menjawab: “Ya.”

Alasan diberikan Rafiq kerana ingin menyorokkan sesuatu daripada pihak berkuasa dan dia selaku Penolong Bendahari terpaksa meneruskan juga pengagihan wang kepada Muhammad Daniel dan Muhammad Naqib kerana mendakwa dirinya sudah terjebak dari awal.

Ketika ditanya peguam Gobind Singh Deo yang mewakili Syed Saddiq sama ada beliau bersetuju bahawa Perlembagaan parti tidak menyatakan bahawa pengeluaran wang untuk tujuan program Armada memerlukan kertas kerja, Rafiq Hakim menjawab: “Ya.”

Beliau turut bersetuju dengan cadangan Gobind bahawa tidak ada arahan undang-undang yang memerlukan kertas kerja pada masa itu, lantas apa yang dilakukan Syed Saddiq bukanlah satu kesalahan di bawah perlembagaan.

Mengikut pertuduhan pertama, Syed Saddiq didakwa bersubahat dengan Rafiq yang diamanahkan dengan dana berjumlah RM1 juta, melakukan pecah amanah dengan menyalahgunakan dana itu.

Perbuatan itu didakwa dilakukan di CIMB Bank Berhad, Menara CIMB KL Sentral, Jalan Sentral 2 di sini, pada 6 Mac 2020 mengikut Seksyen 406 Kanun Keseksaan yang membawa hukuman maksimum penjara 10 tahun, sebat dan dikenakan denda, jika sabit kesalahan.

Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang terbabit.

Syed Saddiq didakwa melakukan perbuatan itu di Malayan Banking Berhad, Jalan Pandan 3/6A, Taman Pandan Jaya di sini, antara 8 hingga 21 April 2018 mengikut Seksyen 403 Kanun Keseksaan yang membawa hukuman penjara maksimum lima tahun, sebat dan denda.

Beliau juga berdepan dua pertuduhan membabitkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, hasil daripada aktiviti haram.

Syed Saddiq dituduh melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Pertuduhan dikemukakan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 dan boleh dihukum di bawah Seksyen 4(1) akta sama.

Jika sabit kesalahan, Syed Saddiq berdepan hukuman maksimum penjara 15 tahun dan denda lima kali ganda jumlah atau hasil aktiviti haram.


Hati-hati semasa pilih tawaran berlakon: Saifuddin

Para penggiat seni dinasihatkan supaya meneliti terlebih dahulu sesuatu tawaran kerja supaya tidak terjebak dalam kegiatan perjudian dan jenayah.

Menteri Komunikasi dan Multimedia Malaysia (KKMM), Datuk Saifuddin Abdullah berkata penggiat seni perlu lebih berhati-hati dan melihat aspek kerja yang ditawarkan terlebih dahulu bagi mengelak insiden baru-baru ini apabila terdapat pelakon tempatan terlibat dalam iklan mempromosi judi.

“Cuma kita berharap apabila kita ditawarkan berlakon dan sebagainya kita lebih berhati-hati,” katanya dipetik portal MalaysiaGazette.

Sejak Khamis sudah dua video iklan dengan tema sambutan Hari Raya tular di media sosial hingga mencetuskan kemarahan masyarakat.

Jelas Saifuddin lagi, alasan kononnya kerja-kerja dalam dunia seni semakin berkurangan adalah tidak munasabah, malah pihak kerajaan sendiri banyak memberikan insentif dan menawarkan banyak kerja-kerja kepada para penggiat seni.

“Kita dunia kesenian tidak kekeringan job untuk drama, filem dan sebagainya.

“Sejak awal tahun ini, di bawah KKMM dan MOTAC (Kementerian Pelancongan, Seni dan Budaya) banyak job telah mula keluar. Sekarang ini kita ada program nyanyi dari rumah.

“Ini musim yang mungkin jarang berlaku dalam sejarah, di mana kita ada begitu banyak izin penggambaran yang sedang berjalan, maknanya ada banyak job,” ujarnya.

Sebelum ini, pihak polis berjaya mengesan dan menahan lapan individu iaitu lima lelaki dan tiga wanita yang disyaki terlibat sebagai pelakon, ejen artis, juru video/kamera serta pengarah penggambaran, kilp video pertama iklan raya yang mempromosikan judi atas talian.


Omicron BA.2.75 pula dikesan

Pertubuhan Kesihatan Sedunia (WHO) mengesan sub-varian baharu Omicron Covid-19, BA.2.75, di beberapa negara seperti India, kata Ketua Pengarah WHO Tedros Adhanom Ghebreyesus.

“Mengenai Covid-19, kes yang dilaporkan secara global telah meningkat hampir 30 peratus sejak dua minggu lalu. Empat daripada enam sub-rantau WHO menyaksikan kes meningkat pada minggu lalu,” kata Ghebreyesus pada taklimat akhbar hari ini.

“Di Eropah dan Amerika, BA.4 dan BA.5 memacu gelombang. Di negara seperti India, sub-varian baharu BA.2.75 juga telah dikesan, yang kami sedang pantau,” katanya.

Mengenai kemunculan potensi sub-varian Omicron BA.2.75, Ketua Saintis WHO Soumya Swaminathan menerusi video yang disiarkan di Twitter memberitahu ianya pertama kali dilaporkan di India dan kemudian kira-kira 10 negara lain.

Beliau berkata masih terdapat jujukan terhad bagi sub-varian untuk dianalisis, “tetapi sub-varian ini nampaknya mempunyai beberapa mutasi pada domain pengikat reseptor protein spike.

“Jadi jelas sekali, itu adalah bahagian penting virus yang melekat pada reseptor manusia. Jadi kita perlu memerhatikannya. Masih terlalu awal untuk mengetahui sama ada sub-varian ini mempunyai sifat pengelakan imun tambahan atau sememangnya lebih teruk secara klinikal.

“Kita tidak tahu itu. Jadi kita perlu tunggu dan lihat,” katanya.

Beliau menambah bahawa WHO sedang menjejaki sub-varian itu dan Kumpulan Penasihat Teknikal WHO mengenai Evolusi Virus SARS-CoV-2 (TAG-VE) sentiasa melihat data dari seluruh dunia.

“Dan pada bila-bila masa jika terdapat kemunculan virus yang kelihatan sangat berbeza daripada yang sebelumnya, cukup untuk dipanggil varian membimbangkan yang berasingan, maka jawatankuasa akan melakukannya.”

Kemas kini epidemiologi mingguan WHO mengenai Covid-19, yang dikeluarkan pada Rabu menunjukkan pada peringkat global, jumlah kes mingguan baharu meningkat untuk minggu keempat berturut-turut selepas trend menurun sejak kemuncak terakhir pada Mac 2022.

Sehingga 3 Julai 2022, lebih 546 juta kes Covid-19 yang disahkan dan lebih 6.3 juta kematian telah dilaporkan di seluruh dunia.

Kemas kini Covid mengatakan bahawa antara subvarian Omicron, perkadaran BA.5 dan BA.4 terus meningkat. BA.5 telah dikesan di 83 negara.

Jumlah kes baharu tertinggi dilaporkan dari India (112,456 kes baharu, peningkatan 21 peratus), Thailand (15,950, peningkatan 6 peratus) dan Bangladesh (13,516 kes baharu, peningkatan 53 peratus).

Pengurus Insiden WHO Covid-19 Abdi Mahamud berkata sekarang bukan masanya untuk mengisytiharkan bahawa wabak itu sudah berakhir.

“Kami masih berada di tengah-tengah pandemik, dan virus mempunyai banyak kuasa yang tinggal. Jadi sama ada BA.4 atau BA.5 atau BA.2.75, virus itu akan berterusan,” katanya.

Oleh itu, orang ramai dan masyarakat dinasihatkan terus memakai pelitup muka, dan mengelakkan kawasan sesak serta paling terdedah dan berisiko tinggi dijangkiti Covid-19. – Agensi


Lindungi rakyat, bukan bank: Gesa DAP kepada kerajaan Ismail Sabri

Bekas Menteri Kewangan kerajaan Pakatan Harapan (PH) Lim Guan Eng menggesa kerajaan pimpinan Datuk Seri Ismail Sabri Yaakob melindungi rakyat dan bukannya keuntungan bank.

Ahli Parlimen DAP itu berkata kerajaan sebaliknya perlu menuntut bank berkongsi “nasib baik” mereka berikutan kenaikan kadar dasar semalaman (OPR).

“Dengan kenaikan OPR perlahan-lahan kembali ke paras pra-pandemi sebanyak 3 peratus, industri perbankan mempunyai prospek yang menguntungkan.

“Atas sebab ini, kerajaan harus mengambil kira permintaan daripada peringkat bawah peminjam individu dan komuniti perniagaan, khususnya PKS (perusahaan kecil dan sederhana) dikecualikan kadar faedah dan memberi moratorium pinjaman bank bagi tempoh tiga hingga enam bulan.

“Keuntungan industri perbankan boleh mengekalkan kos pengecualian kadar faedah dan moratorium pinjaman bank untuk membantu golongan miskin dan PKS, mengatasi harga yang lebih tinggi, kejatuhan nilai ringgit dengan pantas, kekurangan buruh yang teruk, birokrasi, kegagalan membuat keputusan dasar dan pusingan-U dan tadbir urus yang lemah,” kata Lim dalam satu kenyataan hari ini.

Guan Eng membuat gesaan itu sambil mendakwa wujud persepsi kukuh bahawa kerajaan mengutamakan bank berbanding peminjam apabila memberi jaminan kenaikan OPR Bank Negara sebanyak 25 mata asas (bps) kepada 2.5 peratus tidak memperkayakan bank kerana mereka juga perlu membayar kadar faedah yang lebih tinggi kepada pendeposit.

Dalam kenyataannya, Guan Eng turut memetik PublicInvest Research yang menyatakan bahawa semua bank, secara amnya, akan mendapat manfaat daripada persekitaran kadar yang meningkat.

“Perbezaannya bukan, jika bank akan mencatatkan keuntungan tambahan, tetapi berapa banyak?

“Jelas sekali, hanya kerajaan yang percaya bahawa bank tidak memperoleh lebih banyak keuntungan daripada kenaikan OPR.

“Ini dibuktikan oleh fakta bahawa apabila OPR berada pada 3 peratus ketika wabak pra-Covid, industri perbankan mencatatkan keuntungan sebelum cukai yang sihat sebanyak RM41.5 bilion pada 2019,” kata Lim.

Apabila OPR dikurangkan kepada 1.75 peratus oleh Bank Negara ketika pandemik Covid-19, industri perbankan masih berjaya mencatatkan keuntungan sebelum cukai yang sihat sebanyak RM28.5 bilion pada 2020 dan RM33.7 bilion pada 2021, walaupun terpaksa menanggung kos pengecualian kadar faedah dan moratorium pinjaman bank untuk kumpulan berpendapatan rendah.

Beliau berkata dakwaan kerajaan bahawa kenaikan OPR tidak memperkayakan bank, tidak pula disokong oleh firma penyelidikan saham bank itu sendiri pada 9 September 2022.

Lim memetik Hong Leong Investment Bank Bhd Research (HLIB Research), yang mengatakan bahawa bank biasanya mendapat keuntungan daripada persekitaran kadar faedah yang meningkat.

“Bank masih penerima bersih berikutan kenaikan OPR Bank Negara, kerana margin faedah bersih (NIM) dijangka meningkat,” katanya.

NIM ialah ukuran perbezaan antara pendapatan faedah yang dijana oleh bank dan faedah yang dibayar kepada pendeposit. NIM yang lebih luas menunjukkan pendapatan yang lebih tinggi untuk bank.

Lim menambah bahawa HLIB Research menganggarkan bahawa setiap kenaikan OPR 25bps akan mengembangkan margin faedah bersih sektor (NIM) sebanyak lima hingga enam mata asas.

“Ini akan meningkatkan unjuran pendapatan sebanyak 4 hingga 5 peratus pada asas setahun penuh, tanpa mengambil kira potensi kerugian pasaran ke pasaran dan mungkir yang lebih tinggi,” katanya.

Bagi CGS-CIMB Research, Guan Eng berkata ia telah menunjukkan bahawa kenaikan OPR berkemungkinan memberi manfaat kepada bank, kerana pinjaman kadar terapung mereka lebih besar daripada deposit tetap, yang kedua-duanya diselaraskan apabila OPR dinaikkan.

Ia menambah bahawa jika kenaikan OPR pada 2023 diambil kira, setiap kenaikan 25 mata asas tambahan akan meningkatkan unjuran keuntungan bersih bank untuk bank sebanyak anggaran 2.1 peratus.


1,021 kertas undi pengundi di Singapura selamat tiba di Johor

Sebanyak 1,021 kertas undi pos bagi Pilihan Raya Negeri (PRN) Johor melibatkan pengundi dari negeri ini yang menetap dan bekerja di Singapura, tiba di sini hari ini.

Kertas undi yang diisikan di dalam satu bagasi itu dibawa oleh sukarelawan 1thirdmedia Mohd Hafeez A Jaz, 36, menaiki pengangkutan awam bas menerusi Laluan Perjalanan Lengkap Vaksin (VTL) Darat antara Malaysia-Singapura, menurut laporan Bernama.

Mohd Hafeez yang membawa bagasi mengandungi kertas undi tersebut, tiba di Terminal Bas Larkin Sentral di sini kira-kira 1.50 tengah hari, selepas memulakan perjalanan dari Woodlands, Singapura pada 12.40 tengah hari.

Sejurus tiba, anak kelahiran Sarawak yang turut menetap serta bekerja di Singapura itu melalui beberapa prosedur operasi standard (SOP) di pintu sempadan, termasuk proses menjalani ujian saringan Covid-19.

Selepas segala proses SOP tanpa sebarang permasalahan selesai, Mohd Hafeez menyerahkan bagasi yang mengandungi kertas undi tersebut kepada sukarelawan Undi18 Mandeep Singh pada pukul 2.15 petang di dalam terminal bas itu.

Ketika ditemui pemberita, Mohd Hafeez berkata tanggungjawab yang diberikan 1thirdmedia untuk membawa kertas undi pos itu tidak dirasakan beban bagi dirinya.

“Saya menganggap ini adalah kerja amal untuk membantu serta memudahkan rakyat Malaysia yang berada di Singapura, menunaikan tanggungjawab mereka sebagai pengundi pos berdaftar,” katanya yang telah tinggal di Bayu Puteri, Permas Jaya di sini sejak kira-kira tujuh tahun lepas.

Sementara itu, Mandeep berkata tugas pasukannya adalah untuk menyerahkan kertas undi pos tersebut kepada setiap Pegawai Pengurus Pilihan Raya PRN Johor esok, selepas pihaknya selesai menjalankan proses pengiraan serta pengagihan kertas undi pos itu mengikut Dewan Undangan Negeri (DUN).

Selasa lepas, Bernama melaporkan sukarelawan dalam kalangan rakyat Malaysia di bawah naungan 1thirdmedia, berganding bahu mengumpul kertas undi pos tersebut di sekitar Singapura untuk dihantar ke negeri ini.

Menurut sukarelawan Farrah Diyana Mohamad Ali, kira-kira 5,000 kertas undi pos dikumpul, dengan dua penghantaran telah dilaksanakan pada 6 dan 8 Mac lepas dan penghantaran terakhir dibuat pada hari ini.

Untuk tiga hari pertama sejak 1 Mac, SPR dilaporkan telah mengeluarkan sebanyak 36,729 kertas undi pos, kepada yang layak untuk mengundi secara pos pada PRN Johor.

Daripada jumlah itu, sebanyak 7,814 undi pos dikeluarkan bagi kategori Borang 1B iaitu warga Malaysia yang berada di luar negara.

Semua kertas undi pos perlu dikembalikan kepada Pegawai Pengurus Dewan Undangan Negeri berkaitan, sebelum 5 petang pada hari pengundian yang akan berlangsung Sabtu ini.


81 peratus kes Covid di Indonesia BA.4, BA.5, SOP diperketat semula

Kira-kira 81 peratus daripada kes Covid-19 di Indonesia sekarang ini adalah daripada sub-varian Omicron BA.4 dan BA.5, kata Menteri Kesihatan Budi Gunadi Sadikin.

“Saya menjelaskan bahawa 81 peratus daripada semua kes di Indonesia adalah BA.4 dan BA.5, dan bukan sahaja di Jakarta. Jakarta mempunyai 100 peratus (kes) BA.4 dan BA.5,” kata Sadikin hari ini (4 Julai 2022).

Sadikin memberikan kenyataan itu pada sidang media selepas menghadiri mesyuarat terhad dengan agenda menilai pelaksanaan sekatan aktiviti masyarakat (PPKM).

“Kita lihat (jumlah) kes masih terkawal. Mesej kepada orang ramai adalah sama, iaitu dasar memakai pelitup muka di dalam rumah. Seseorang yang sakit hendaklah menggunakan pelitup muka.

“Orang ramai perlu menggunakan pelitup muka di tempat yang sesak. (Pentadbiran) vaksin penggalak harus dipercepatkan. Insya-Allah, itu adalah usaha yang mencukupi untuk menyambut Aidiladha secara normal,” katanya.

Kerajaan telah menemui satu kes subvarian BA.4 dan tiga kes subvarian BA.5 pada 6 Jun 2022.

Menurut laporan itu, BA.4 dan BA.5 mempunyai kemungkinan merebak lebih cepat daripada sub-varian Omicron BA.1 dan BA.2.

Sementara itu, jika dilihat dari keterukan BA.4 dan BA.5, tidak ada tanda-tanda menyebabkan jangkitan yang lebih teruk daripada varian Omicron yang lain.

Tiga negara — Afrika Selatan, Portugal dan Chile — yang telah merekodkan peningkatan kes Covid-19 yang dikaitkan dengan peningkatan kes BA.4 dan BA.5.

Sementara itu, dengan kemunculan kes BA.4 dan BA.5 pada awal Jun lalu, Indonesia menjangkakan kemuncak penularan kes akan berlaku pada awal bulan ini.

Berdasarkan data Pasukan Petugas Covid-19 setakat 3 Julai 2022, jumlah kes yang disahkan positif di Indonesia meningkat sebanyak 1,614, sekali gus menjadikan kumulatif positif sebanyak 6,093,917. Sementara itu, jumlah kes aktif Covid-19 di Indonesia mencapai 16,919 kes.

Jumlah kes sembuh juga meningkat sebanyak 1,606, sekali gus menjadikan keseluruhan kepada 5,920,249 kes, manakala jumlah mereka yang meninggal dunia meningkat empat kes mencapai jumlah keseluruhan 156,749 kes sejak wabak Covid-19 melanda Indonesia pada Mac 2020.

Sementara itu, Menteri Koordinator Hal Ehwal Ekonomi Airlangga Hartarto berkata orang ramai yang mahu berkunjung ke tempat yang sesak atau menghadiri majlis keramaian diwajibkan menerima vaksin penggalak Covid-19.

“Pasukan Petugas Pengendalian Covid-19 telah mengeluarkan pekeliling yang mengawal selia acara keramaian dengan pengunjung mesti divaksin dengan vaksin penggalak,” kata Hartarto hari ini.

Pekeliling itu merangkumi acara yang dihadiri secara fizikal oleh lebih daripada 1,000 orang pada satu-satu masa dan lokasi tertentu yang sama, sama ada di dalam atau di luar rumah.

Pekeliling itu menyatakan bahawa kanak-kanak berumur 6 hingga 17 tahun akan dibenarkan masuk jika mereka telah mendapat dos kedua vaksin Covid-19. Sementara itu, pelawat yang berumur 18 tahun ke atas akan dibenarkan masuk jika mereka telah menerima dos ketiga atau penggalak.


PN perlu pastikan anak muda keluar buang undi, kata Tuan Ibrahim

Timbalan Presiden PAS Datuk Seri Tuan Ibrahim Tuan Man mengingatkan bahawa satu kajian menunjukkan bahawa 23 peratus anak-anak muda Malaysia telah bosan dengan politik.

Keadaan ini, katanya adalah sesuatu yang berbahaya kepada masa depan negara dan perlu ditangani segera oleh Perikatan Nasional (PN), khususnya menjelang Pilihan Raya Umum Ke-15 (PRU-15) akan datang.

Sehubungan itu, beliau mengajak semua anggota komponen PN supaya bergabung tenaga bukan sahaja untuk memelihara watikan pelantikan ketua-ketua jentera pilihan raya, sebaliknya mengetepikan masalah-masalah remeh.

“Mari kita gabung kekuatan… mari kita mulakan gerak kerja sampai ke akar umbi. Pastikan bahawa isu remeh-temeh jangan kita besar-besarkan dan isu besar jangan kita remeh-temeh.

“Main bola, jangan sibuk dengan kemuncup yang lengkat di stoking, yang lengkap di seluar. Main dulu, lepas main baru cabut kemuncup.. lebih malang lagi kalau penjaga gol duk sibuk cabut kemuncup,” katanya pada majlis pemberian watikah pelantikan ketua-ketua pilihan raya Parlimen Selangor, malam ini.

Mengulas mengenai PRU-15, Tuan Ibrahim berkata pada pertengahan November, beberapa negeri khususnya negeri Pantai Barat akan menerima taburan hujan yang lebih berbanding bulan-bulan sebelumnya.

“Jika pilihan raya diadakan ketika musim tengkujuh dan banjir, maka jentera perlu memastikan pengundi yang menyokong PN keluar membuang undi.”

“Sebab penyokong tegar sesuatu parti ini sangat penting dalam memenangkan pilihan raya. Kalau hanya ada kekuatan yang tak boleh kita pegang kerana penyokong atas pagar kita tetapi risiko kita ialah kalau sekiranya situasi yang menyusahkan mereka tidak akan keluar mengundi.

“Kecuali ahli parti yang hardcore dia tak peduli ribut taufan pun dia akan keluar. Tetapi bagaimana kita nak pastikan mobilisasi dapat dibuat supaya pengundi keluar beramai-ramai,” katanya.

Tuan Ibrahim berkata kalau kita lihat pilihan raya di Melaka dan Johor yang memenangkan UMNO dan Barisan Nasional ialah penyokong tegar mereka.

“Tetapi sebenarnya kita (PN) masih majoriti untuk menolak BN. Tetapi kalau mobilisasi pengundi tidak dibuat, hubungan dengan pengundi tak dibuat, susah anak-anak muda kita… suatu yang kita bimbang dalam situasi cuaca demikian kalau mereka orang bersikap malas keluar mengundi dan seumpama,” katanya.

Sehubungan itu, beliau sekali lagi mengingatkan supaya parti-parti gabungan PN tidak mempedulikan masalah remeh-temeh yang muncul, sebaliknya terus berjuang untuk memenangkan calon-calon PN.


Budak 12 tahun maut kena renjatan elektrik ketika guna telefon bimbit

Seorang kanak-kanak perempuan berusia 12 tahun maut dipercayai terkena renjatan elektrik ketika menggunakan telefon bimbit di rumahnya di Kampung Baru Sungai Raya Luar, Lojing, dekat Gua Musang, Kelantan, semalam.

Ketua Polis Daerah Gua Musang Superintendan Sik Choon Foo berkata ketika kejadian kira-kira jam 4.50 petang itu, kawasan tersebut sedang berlaku ribut petir.

Beliau berkata kejadian itu dilaporkan oleh bapa mangsa M Nor Zawawi Awang selepas dimaklumkan oleh isterinya bahawa anaknya Nur Asyqin Qistina telah pengsan di tempat tidur.

“Apabila selesai solat Asar di surau di hadapan rumah, pengadu mendengar bunyi petir, pengadu pulang ke rumah dan telah dimaklumkan bahawa tiada elektrik.

“Pengadu telah menghubungi pembaiki solar inverter yang memaklumkan bahawa inverter solar rumah pengadu telah rosak akibat daripada panahan petir.

“Lebih kurang 15 minit kemudian isteri pengadu telah memaklumkan bahawa Nur Asyqin Qistina telah pengsan di tempat tidur.

“Pengadu kemudian telah pergi ke tempat tidur anaknya dan didapati anaknya telah pengsan dan di tangan kanan anaknya terdapat telefon bimbit dan ada pengecas telefon bimbit berdekatan anaknya selain terdapat kesan lecur di tangan kanan dan terbakar pada tilam,” katanya dalam kenyataan hari ini.

Sik berkata bapa mangsa kemudian telah membawa anaknya ke Klinik Kesihatan Kuala Betis dan disahkan meninggal dunia.

“Hasil siasatan di tempat kejadian didapati tiada terdapat keterangan yang boleh mengaitkan sebab kematian si mati adalah disebabkan perlakuan jenayah dan dipercayai kesan renjatan elektrik daripada kejadian panahan petir terhadap inverter solar rumah pengadu.

“Mayat telah dibawa ke Hospital Gua Musang 8 malam tadi untuk tindakan selanjutnya,” katanya. – Bernama


Israel serang Gaza lagi

Rejim pengganas Israel sekali lagi melanggar perjanjian damai gencatan senjata apabila terus menyerang wilayah Palestin di Semenanjung Gaza semalam, dengan alasan membalas tindakan pihak tertentu melepaskan belon pembakar ke kawasan mereka.

Serangan udara sepanjang malam itu menyasarkan kedudukan Pergerakan Perjuangan Islam Palestin (Hamas) – pihak yang selama ini mentadbir Semenanjung Gaza.

Tentera rejim Zionis mendakwa serangan udara mereka mengenai tapak pelancar roket milik Hamas.

Menurut sumber keselamatan dan saksi di Gaza, pesawat rejim mengebom beberapa kemudahan di barat Bandar Gaza dan di utara semenanjung itu, tetapi tiada kemalangan jiwa dilaporkan.

Bagaimanapun, tidak ada petunjuk bahawa Hamas bertanggungjawab melepaskan belon pembakar ke arah penempatan Israel, tetapi rejim Zionis itu tetap menganggap pergerakan itu bertanggungjawab atas apa sahaja tindakan penduduk Semenanjung Gaza.

Serangan terbaharu semalam dilakukan beberapa minggu selepas gencatan senjata dipersetujui susulan perang 11 hari ke atas Semenanjung Gaza pada 10 Mei lalu yang mengorbankan 260 rakyat Palestin, termasuk 66 kanak-kanak.

Serangan semalam juga merupakan kali keempat dilakukan oleh rejim Zionis Israel sejak gencatan senjata yang dianjurkan Mesir pada 21 Mei lalu. – Agensi


Mahkamah benar Najib hadiri prosiding rayuan esok

Bekas perdana menteri, Datuk Seri Najib Razak dibenarkan hadir ke mahkamah esok secara fizikal untuk mengikuti prosiding rayuan berkaitan kes samannya terhadap bekas peguam negara, Tan Sri Tommy Thomas.

Panel tiga hakim Mahkamah Rayuan yang terdiri daripada Hakim Datuk Seri Kamaludin Md Said, Datuk Lim Chong Fong dan Datuk Azizul Azmi Adnan membenarkan permohonannya itu.

Peguam Najib, Datuk Firoz Hussein Ahmad Jamaluddin memberitahu mahkamah kehadiran Najib yang sedang menjalani hukuman penjara 12 tahun itu ke mahkamah penting bagi membolehkan peguambela mendapat arahan sewajarnya daripada bekas presiden UMNO itu.

Beliau juga berkata, Najib yang menfailkan saman terhadap Tommy kerana didakwa melakukan penyelewengan dalam jawatan awam itu mempunyai hak untuk menghadiri prosiding di mahkamah, lapor Bernama.

Najib, 69 merayu keputusan Mahkamah Tinggi pada 19 Ogos lepas yang menolak permohonannya untuk menggugurkan dua peguam daripada mewakili Tommy dalam kes itu.

Najib yang juga bekas Pengerusi BN mendakwa pelantikan Alan Adrian Gomez dan Lai Wei Shiung bagi mewakili Thomas adalah tidak sesuai kerana mereka adalah dari firma yang sama dengan Thomas.

Menurut pernyataan tuntutan dalam samannya, Najib berkata beliau telah didakwa di mahkamah dalam kes membabitkan 1Malaysia Development Berhad, International Petroleum Investment Company, salah guna kuasa di bawah Akta Suruhanjaya Pencegahan Rasuah Malaysia 2009 dan pengubahan wang haram di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001.

Beliau mendakwa pertuduhan terhadapnya adalah sebahagian daripada perbuatan yang telah dirancang lebih awal oleh Thomas dan selaras dengan rancangan kerajaan Pakatan Harapan ketika itu.

Thomas merupakan peguam negara dari 4 Jun 2018 hingga 28 Februari 2020.

Najib menuntut satu pengisytiharan bahawa Thomas melakukan misfeasans dalam jawatan awam serta menuntut kerugian berjumlah lebih RM1.9 juta termasuk bayaran rundingan untuk pasukan audit melakukan semakan dokumentasi bagi penyediaan fakta untuk menangani pendakwaan terhadapnya.

Pada 25 November lepas, Mahkamah Tinggi membenarkan permohonan Thomas untuk membatalkan saman yang difailkan Najib, dan bekas perdana menteri itu kemudiannya menfailkan notis rayuan pada 22 Dis lepas.

Mahkamah Rayuan menetapkan 4 Oktober untuk mendengar rayuan Najib terhadap keputusan Mahkamah Tinggi mengetepikan samannya terhadap Thomas.


Mahfuz hanya nak tumpang populariti saya, kata Sanusi

Tindakan Naib Presiden Amanah, Datuk Mahfuz Omar menuntut bayaran saman fitnah daripada Menteri Besar Kedah, Datuk Seri Muhammad Sanusi Md Nor di media sosial disifatkan sebagai menumpang populariti susulan namanya kini sudah tenggelam.

Menurut Sanusi, urusan pembayaran sudah pun diserahkan kepada peguamnya untuk diselesaikan dengan peguam Mahfuz.

“Saya sudah serahkan duit kepada peguam seminggu lalu dan peguam saya sedang urus dengan peguam Mahfuz. Sebab itu, saya kata hal ini adalah urusan peguam sebab kita sudah lantik peguam.

“Jadi, tak payahlah guna Facebook atau TikTok semua itu. Tak ada isu bankrap sebab tak bayar, semua diurus peguam…dia hanya nak tumpang populariti saya. Dia sudah tenggelam, kalau (kalah majoriti undi) 31,000 apa jalan lagi nak naikkan nama dia balik.

“Saya dengar dia nak bertanding di Dewan Undangan Negeri (DUN) Derga atau Pengkalan Kundur. Jadi siapa yang tengah top sekarang, dia nak tumpang orang itulah. Itu strategi politik Mahfuz sejak dulu sampai sekarang,” katanya selepas Majlis Rumah Terbuka Aidilfitri PAS Pusat di Kompleks PAS Kedah di Kota Sarang Semut di Alor Setar.

Malah beliau menyifatkan pengaruh politik Mahfuz sudah tumpul sehingga memaksa beliau ‘mencakar’ orang berpengaruh.

“Dulu dia ‘cakar’ Tun Dr Mahathir Mohamad. Siapa yang popular dia akan pergi cakuk. Jadi saya serah kepada pengundi untuk menilai tokoh politik itu,” katanya.

Kelmarin Mahfuz menuntut Sanusi segera menyelesaikan saman fitnah sebanyak RM120,000 berserta kos tambahan atau notis kebankrapan bakal difailkan ke atasnya.

Pada 9 Oktober 2019, bekas Ahli Parlimen Pokok Sena itu memfailkan saman berdasarkan hantaran dibuat Muhammad Sanusi melalui akaun Facebooknya pada 30 Julai tahun sama mengaitkan beliau dalam isu pemindahan premis judi ke kawasan itu.

Pada 3 April lalu, Muhammad Sanusi gagal dalam rayuan saman fitnah kes itu, selain Mahfuz memohon untuk menaikkan saman terbabit daripada RM50,000 kepada RM120,000.


Pengadu ahli UMNO kecewa dengan keputusan RoS, mahu buat semakan kehakiman

Dua ahli UMNO mempertimbangkan untuk membuat semakan kehakiman terhadap keputusan Jabatan Pendaftaran Pertubuhan (RoS) yang memutuskan UMNO tidak melakukan sebarang kesalahan meluluskan usul tambahan pada Perhimpunan Agung 2022.

Terdahulu, Menteri Dalam Negeri Datuk Seri Saifuddin Nasution dalam suatu kenyataan mengesahkan UMNO dikecualikan pembatalan pendaftaran parti selepas menggunakan budi bicaranya untuk tidak mengambil tindakan terhadap parti tersebut susulan aduan dibuat ahlinya berhubung usul jawatan Presiden dan Tmbalan Presiden tidak dipertandingkan.

Ahli UMNO Kuala Nerus Aizat Fikri Nasir berkata, pihaknya akan berbincang dengan peguam untuk memulakan proses semakan tersebut.

“Saya akan berbincang dengan rakan saya Fiqri Firdaus dan juga peguam kami bagi mempertimbangkan semakan kehakiman terhadap keputusan RoS tersebut,” katanya dalam kenyataan.

Aizat meragui pengecualian melalui Seksyen 70 diberikan Kementerian Dalam Negeri (KDN), boleh disalahguna pihak tertentu dalam membetulkan segala ketidakaturan dilakukan mana-mana pertubuhan dalam meluluskan usul.

“Pengecualian tersebut (Seksyen 70) boleh disalahgunakan untuk membetulkan segala ketidakaturan (irregularities) yang telah dilakukan oleh mana-mana pertubuhan di bawah akta tersebut.

“Secara tidak langsung, pengecualian ini telah mengesahkan ketidakaturan sememangnya wujud dalam proses mengangkat usul tambahan tersebut,” katanya.

“Secara logiknya jika tiada pelanggaran di bawah Seksyen 13(1)(c)(4), makanya Seksyen 70 tidak perlu digunapakai oleh KDN. Pihak RoS boleh menghantar surat memaklumkan tiada pelanggaran telah berlaku.”

Pada masa sama, beliau mengakui kecewa sekiranya seksyen itu digunakan secara tidak betul memandangkan kerajaan dan kepimpinan hari ini dikatakan sangat mengangkat kedaulatan undang-undang atau ‘Rule of Law’.

“Saya minta perdana menteri (Datuk Seri Anwar Ibrahim) mengambil serius tentang isu ini kerana ianya boleh mencalarkan kredibiliti kepimpinan kerajaan diterajui beliau, dan rakyat hilang kepercayaan terhadap sistem dan agensi penguatkuasa kerajaan,” katanya.

Presiden UMNO Datuk Seri Ahmad Zahid Hamidi sebelum ini mendedahkan RoS memutuskan UMNO tidak melakukan sebarang kesalahan dengan meluluskan usul tambahan pada Perhimpunan Agung UMNO 2022 .


PRU-15 : Rosol sah tanding di Hulu Terengganu

Perikatan Nasional (PN) mengumumkan Datuk Rosol Wahid akan mempertahankan kerusi Parlimen Hulu Terengganu pada Pilihan Raya Umum ke-15 (PRU-15), 19 November ini sekaligus menjadi satu-satunya calon Bersatu di Terengganu.

Terengganu memiliki lapan kerusi Parlimen dan rakan gabungan PN, PAS bakal bertanding di tujuh kerusi lagi yang dijangka bakal diumumkan malam ini.

Pada PRU-14, Rosol bertanding atas tiket Barisan Nasional (BN) meraih 30,925 undi dengan majoriti 2,868 undi sementara lawannya, Muhyidin Abdul Rashid (PAS) mendapat 28,057 undi dan Razali Idris (Bersatu) mendapat 3,364 undi.

Kali ini beliau yang juga Timbalan Menteri Perdagangan Dalam Negeri dan Hal Ehwal Pengguna dijangka bakal bertembung dengan anak didiknya, Rozi Mamat daripada Barisan Nasional (BN).

Pada PRU lalu, PAS menang enam kerusi Parlimen iaitu Setiu, Kuala Nerus, Kuala Terengganu, Marang, Dungun dan Kemaman manakala BN menawan Besut dan Hulu Terengganu namun selepas Rosol keluar menyertai Bersatu, BN hanya tinggal 1 kerusi di Besut yang disandang Tan Sri Idris Jusoh yang sebelum ini mengumumkan tidak akan mempertahankan kerusi itu.

Ketika mengumumkan pencalonan Rosol di Dewan Besar Majlis Daerah Hulu Terengganu, malam tadi, Pengerusi PN, Tan Sri Muhyiddin Yassin melahirkan kebimbangan terhadap nasib negara jika rakyat membuat pilihan yan silap pada pilihan raya nanti.

“Saya cukup takut kalau lepas pilihan raya kita berdepan situasi yang tak boleh nak kata apa tetapi kalau nasi sudah menjadi bubur kita nak buat macam mana, jadi sebab itu, pilihan raya ini ialah untuk menyelamatkan negara kita.

“(Untuk pastikan) negara kita ini jangan menjadi sebuah negara yang sudah begitu rosak dan tak boleh dibetulkan lagi dan jatuh ke dalam satu gaung yang cukup dalam yang tak boleh diselamatkan.

“Sekarang masih ada waktu untuk kita selamatkan dan jika nak selamat, tidak lain tidak bukan kita menyeru kepada semua pengundi menyokong PN,” katanya.


Muhyiddin tunjuk dokumen bukti miliki sokongan bentuk kerajaan

Pengerusi Perikatan Nasional (PN) Tan Sri Muhyiddin Yassin menjelaskan gabungan itu telah menyerahkan senarai 115 sokongan ahli Parlimen yang diterima PN kepada pihak Istana Negara semalam, secara online.

Muhyiddin berkata permintaan dan syarat-syarat yang diletak pihak Istana Negara sebelum ini sudah dipenuhi dan dihantar semula kepada pihak yang sepatutnya untuk membuktikan sudah memiliki sokongan majoriti untuk membentuk kerajaan.

“Saya nak menjelaskan bahawa semalam kita (PN) telah pun pergi menyerahkan secara online dokumen-dokumen yang diperlukan oleh pihak Istana Negara iaitu untuk membuktikan bahawa kami daripada Perikatan Nasional dengan gabungan banyak parti-parti dan ahli-ahli Parlimen parti-parti yang lain berjumlah 115 dengan disokong oleh SD (akuan berkanun).

“Dan di sini telah pun ada surat akuan penerimaan daripada Datuk Nazim bin Mohd Alim Setiausaha Sulit Kanan kepada Yang di-Pertuan Agong mengesahkan menerima dokumen ini,” katanya pada sidang media hari ini sambil menunjukkan dokumen berkenaan kepada wartawan.

Terdahulu, Muhyiddin bersama Timbalan Pengerusi PN yang juga Presiden PAS Tan Sri Abdul Hadi Awang, menghadap Yang di-Pertuan Agong di Istana Negara setelah dipanggil berbuat demikian.

Katanya ketika majlis menghadap itu mereka dimaklumkan oleh Yang di-Pertuan Agong tentang perkembangan muktahir berhubung dengan status penubuhan kerajaan baharu selepas Pilihan Raya Umum Ke-15.

Mengulas lanjut, Muhyiddin berkata penyerahan dokumen – seperti diminta pihak Istana Negara sebelum ini – bertujuan menunjukkan bukti bahawa ketika serahan dilakukan yang dihantar melalui e-mel, PN memperoleh lebih daripada 112 sokongan ahli Parlimen bagi membentuk Kerajaan Persekutuan.

“Saya nak menunjukkan bukti bahawa waktu saya menyerahkan ataupun kami menghantarnya menerusi e-mel… ini bukti bahawa kami waktu kita serah mempunyai sejumlah bilangan ahli Parlimen melebihi daripada 112. Sebagaimana yang dikehendaki dalam Perlembagaan Negara.

“Jadi sebab itu kami yakin kami sewajarnya boleh membentuk kerajaan. Tapi maklumlah bila saya menghadap tadi ada yang dikatakan yang ini tidak mencukupi. Saya tidak tahu apakah sebab-sebab di sebalik itu tapi buktinya ada di sini,” katanya.

Muhyiddin juga berkata disebabkan tidak ada satu pun parti yang mempunyai jumlah bilangan yang mencukupi, Yang di-Pertuan Agong mencadangkan PN bekerjasama dengan PH untuk membentuk kerajaan perpaduan.

“Tetapi kami telah membincang perkara itu sejak awal lagi… kami tidak akan bekerjasama dengan PH. Pendirian itu adalah pendirian parti kita (PN) sejak dulu sampai ke hari ini.

“Atas tujuan apa sekalipun… semua sekali kita tetap tidak bersetuju. Jadi tadi saya diminta untuk menandatangani dokumen yang minta kalau kami bersetuju.

“Saya sain (tandatangan) tapi jawab atas (di bahagian atas) ‘tidak bersetuju’. Tok Guru (Abdul Hadi) pun ada sama. Memang kita dah sepakat atas sebab-sebab yang kita tahu kenapa kita tak boleh bekerjasama dengan PH… ini umum orang tahu apa sebabnya,” katanya.


[KEMAS KINI] Jumlah kematian naik semula, 467 kes varian Delta dikenal pasti

Jumlah kes kematian akibat Covid-19 di seluruh negara dalam tempoh 24 jam lalu meningkat sedikit hari ini menjadi 293 kes, termasuk 42 membabitkan bukan warganegara Malaysia, berbanding 274 pesakit meninggal dunia semalam.

Daripada jumlah itu, 44 kes membabitkan kematian sebelum dibawa ke hospital.

Angka itu menjadikan keseluruhan kes kematian kepada 13,077 kes, sementara 16,468 pesakit lagi disahkan sembuh, menjadikan kumulatif kes sembuh kepada 1,179,046 daripada 1,444,270 pesakit positif.

Enam negeri mencatatkan peningkatan kes kematian iaitu Kuala Lumpur sebanyak 47 kes berbanding 39 kematian semalam; Johor 42 (31 kes semalam); Melaka 19 kes (16 kes semalam); Perak 19 kes (10 kes semalam); Pahang 21 kes (1 kes semalam); Negeri Sembilan 9 kes (5 kes semalam) dan Terengganu 5 kes (3 kes semalam).

Ketua Pengarah Kesihatan Tan Sri Dr Noor Hisham Abdullah juga memaklumkan sehingga kini Institut Penyelidikan Perubatan (IMR) mengenal pasti 467 kes Covid-19 disebabkan varian Delta; 209 kes (varian Beta) dan 14 kes (varian Aplha).

IMR juga katanya, mengesan 13 kes varian Theta, empat kes varian Kappa, dan tiga kes varian Eta.

Menurutnya secara keseluruhan sehingga kini 252,147 kes Covid-19 masih aktif di seluruh negara.

Seramai 1,054 pesakit sedang dirawat di unit rawatan rapi, turun sejak beberapa hari lalu, dengan 525 daripadanya memerlukan bantuan alat pernafasan.

Beliau juga memaklumkan daripada 19,631 kes baharu yang direkodkan hari ini, sebanyak 305 kes (1.6 peratus) adalah daripada kategori 3, 4 dan 5. Manakala sebanyak 19,326 kes (98.4 peratus) lagi adalah terdiri daripada kategori 1 dan 2.

“Secara keseluruhan, 16,638 kes atau 84.75 peratus daripada jumlah kes yang dilaporkan pada hari ini tiada atau tidak lengkap vaksinasi, katanya dalam kenyataan hari ini.

Mengenai kadar kebolehjangkitan, beliau berkata berdasarkan data terkini pada 16 Ogos 2021, nilai RT Malaysia adalah sebanyak 1.05. Negeri dengan Perlis mencatat nilai RT tertinggi iaitu sebanyak 1.25.

Ia diikuti Sarawak dengan nilai RT 1.23, dan Kelantan (nilai RT 1.19). Semua negeri mencatatkan RT melebihi 1.0 kecuali Wilayah Persekutuan Labuan, Wilayah Persekutuan Kuala Lumpur, Wilayah Persekutuan Putrajaya, dan Negeri Sembilan.

Dr Noor Hisham juga memaklumkan sebanyak 39 kluster baharu turut direkodkan dengan 23 daripadanya adalah kluster tempat kerja, komuniti (13), pusat tahanan (dua – di Pulau Pinang) dan satu kluster kumpulan berisiko tinggi di Selangor.


Pekerja gagal daftar MySejahtera, restoran Hameediyah P Pinang dikompaun RM10,000

Restoran nasi kandar tertua di Pulau Pinang, Hameediyah didenda RM10,000 kerana didakwa melanggar prosedur operasi standard (SOP).

Premis di Jalan Campbell itu didenda RM10,000 selepas polis mendapati empat pekerjanya gagal mendaftar masuk melalui aplikasi MySejahtera sebelum memulakan kerja, lapor portal Free Malaysia Today.

Pengarah restoran, Muhammad Riyaaz Syed Ibrahim berkata, sekurang-kurangnya 15 anggota polis bersama tiga kenderaan tiba di restoran itu kira-kira jam 3 petang, selepas pekerjanya kembali daripada berehat dan menunaikan solat Jumaat.

Beliau yang kesal dengan cara polis menyerbu restoran itu berkata, ketika serbuan ia dipenuhi pelanggan sehingga menyebabkan mereka berasa kurang selesa.

“Kami mengakui terlepas pandang perkara itu dan segera meminta maaf kepada pegawai bertugas. Tetapi, untuk datang dengan jumlah anggota yang ramai dalam ruang restoran kecil sangat mengecewakan,” kata Riyaaz.

Susulan itu, katanya, mereka memutuskan untuk menutup kedai segera.

Bagaimanapun, ramai pelanggan yang sedang menunggu dan meminta restoran tetap dibuka kerana ada yang datang dari Kuala Lumpur.

Mereka kemudian memutuskan untuk menutup kedai pada sebelah petang.

Restoran berkenaan mempunyai 20 pekerja, yang semuanya sudah lengkap divaksin dan ia meliputi separuh daripada kapasiti restoran.

Kompaun berjumlah RM10,000 dikeluarkan di bawah Peraturan 16 Peraturan Pencegahan dan Pengawalan Penyakit Berjangkit (Langkah-langkah di dalam Kawasan Tempatan Jangkitan) (Pelan Pemulihan Nasional) 2021 kerana tidak mematuhi SOP ditetapkan Ketua Pengarah Kesihatan .

Ketua Polis Daerah Timur Laut, ACP Soffian Santong berkata, semua pengusaha perniagaan mesti memastikan pelanggan mematuhi SOP ditetapkan.

“SOP ini bukanlah perkara baharu dan polis akan melakukan pemeriksaan di semua kedai dari semasa ke semasa,” kata Soffian.